Luluh hati ibu dapat tahu anak diberi dadah
Oleh ROHANA MOHD. NAWI

20 Jun 2022, 5:36 pm
KOTA BHARU – Ibu kepada kanak-kanak lelaki berusia empat tahun yang kritikal selepas dipercayai diberi dadah jenis methamphetamine tidak menyangka keadaan anaknya itu berubah selepas dihantar pulang oleh sepupunya petang kelmarin.
Ibu mangsa yang berusia 36 tahun berkata, dia pada awal tidak mengetahui sepupunya itu membawa keluar anak bongsu daripada tiga orang adik-beradik itu kira-kira pukul 2 petang.
Menurutnya, dia telah keluar mencari anaknya itu sebelum lelaki itu menghantar kanak-kanak tersebut pulang kira-kira pukul 5 petang.
“Melihat kepada keadaan anak yang letih dan pucat, saya terus menidurkannya. Ketika sedang tidur, saya dapati dia sering terkejut beberapa kali dan mukanya bertambah pucat.
“Kira-kira pukul 1 pagi semalam, saya melihat keadaan anak saya semakin lemah seperti tidak bernafas. Saya mengesyaki dia lemas di sungai kerana keadaannya terlalu lemah selepas dihantar oleh suspek,” katanya ketika dihubungi sebentar tadi.
Menurutnya, dia yang berasa tidak sedap hati terus membawa anaknya ke Hospital Sultan Ismail Petra, Kuala Krai untuk pemeriksaan lanjut kira-kira pukul 5 pagi.

Katanya, luluh hati apabila mendapat tahu keadaan anak bongsunya itu disebabkan oleh dadah.
“Saya mengesyaki perbuatan ini dilakukan oleh sepupu yang juga bapa saudara anak saya ketika membawanya keluar dalam tempoh tiga jam.
“Sebelum ini, dia tidak pernah membawa anak saya keluar meskipun kerap datang ke rumah,” katanya.
Menurutnya, anak bongsunya kini ditempatkan di Unit Rawatan Rapi, Hospital Raja Perempuan Zainab II di sini dan keadaannya kini dilaporkan masih lagi kritikal. – KOSMO! ONLINE


[VIDEO] 10 penumpang cedera ringan, bas ekspres terbalik di selekoh
Oleh MUHAMMAD AYMAN GHAFFA

20 Jun 2022, 5:12 pm
BACHOK – Seramai 10 orang penumpang berdepan detik cemas selepas sebuah bas ekspres yang dinaiki mereka terbabas sebelum terbalik semasa melalui selekoh di Jalan Gunong -Jelawat dekat Kampung Bator di sini hari ini.
Dalam kejadian kira-kira pukul 5.30 pagi itu, pemandu bas ekspres jenis Scania yang berusia 27 tahun tidak mengalami kecederaan manakala 10 penumpang hanya cedera ringan.
Ketua Polis Daerah Bachok, Superintendan Mohamad Ismail Jamaluddin berkata, siasatan awal mendapati, sebuah bas ekspres sedang dalam perjalanan dari Kuala Lumpur menuju ke Jelawat di sini untuk menghantar 10 orang penumpang.
Menurutnya, semasa tiba di kawasan selekoh Kampung Bator di sini, bas tersebut dipercayai hilang kawalan dan terbabas sebelum terbalik di tepi jalan.
“Insiden itu menyebabkan penumpang bas berkenaan cedera ringan manakala pemandunya tidak mengalami sebarang kecederaan.
“Kerja-kerja mengalih dan mengangkat bas tersebut telah dijalankan oleh pihak pengurusan bas ekspres tersebut. Operasi itu selesai kira-kira pukul 11 pagi tadi,” katanya dalam satu kenyataan hari ini.

Menurut Mohamad Ismail, tiada sebarang laporan polis dibuat berhubung kejadian tersebut sehingga pukul 12 tengah hari tadi. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Minta izin ibu sebelum muat naik kandungan – Nabila Razali
Oleh SAIRUL ZAMRI MISRANI

20 Jun 2022, 6:06 pm
PETALING JAYA – Penyanyi dan pelakon, Nabila Razali mengakui dia akan meminta kebenaran daripada ibunya terlebih dahulu sebelum membuat sebarang perkongsian termasuk gambar di dalam media sosial.
Menurut Nabila, dia tidak akan memuat naik apa-apa kandungan sekiranya tidak mendapat keizinan daripada ibunya, Shamsidah Abd. Rahman agar tindakannya itu kelak tidak melanggar sensitiviti umum.
“Selepas menerima kecaman berhubung baju renang yang dipakai menerusi Direct Messege (DM), saya segera bertanya ibu.
“Ibu sendiri tidak ada masalah kerana itu adalah baju mandi dan bersesuaian dengan aktiviti yang dilakukan pada masa tersebut,” katanya.
Pelantun lagu Peluang Kedua itu berkata, jika ahli keluarganya menyifatkan penampilannya tidak sesuai, dia akan segera memadam gambar tersebut dalam akaun media sosialnya.
Nabila atau nama sebenarnya, Nur Nabila Mohd Razali, 29, berkata, baju renang yang dipakainya diperbuat daripada fabrik tebal dan tidak menampakkan auratnya.

“Saya yakin material baju renang itu cukup tebal dan langsung tidak menampakkan bahagian yang tidak sepatutnya. Saya dah lali dengan benda ini (kecaman) semua.
“Saya faham mereka prihatin dan terima kasih atas teguran tetapi berhati-hatilah dengan perkataan yang digunakan jangan sampai membabitkan keluarga kerana itu sudah melampau,” katanya lagi.
Terdahulu, gambar Nabila mengenakan pakaian renang ketika bercuti di sebuah pulau peranginan di Terengganu menjadi kecaman netizen kerana menyifatkan penyanyi itu tidak sensitif dengan aurat. – KOSMO! ONLINE


Pemenang hadiah utama Liga Fantasi Kosmo! diumum Julai
Oleh KOSMO!

20 Jun 2022, 5:39 pm
KUALA LUMPUR – Peraduan Liga Fantasi Kosmo! sudah tamat baru-baru ini dengan senarai nama pemenang hadiah utama sudah dimuktmadkan dan akan diumumkan pada bulan depan.
Pemenang utama sudah pastinya akan memenangi tiket perlawanan Liga Perdana Inggeris (EPL) di London termasuk tiket penerbangan, penginapan dan duit poket berjumlah RM2,000 akan disediakan.
Selain itu, pemenang utama seterusnya akan membawa pulang konsol permainan Sony PlayStation 5 (PS5) manakala pemenang berikutnya pula bakal membawa pulang smart televisyen berjenama.
Tujuh lagi pemenang Liga Fantasi yang berada di kedudukan teratas daripada hampir 7,000 penyertaan akan menerima wang tunai bernilai RM300 setiap seorang.
Akhbar Kosmo! dijangka menganjurkan semula Liga Fantasi Kosmo! pada musim depan dengan hadiah-hadiah yang lebih menarik kepada para pembaca Kosmo!.
Justeru, para pembaca Kosmo! dan mereka yang berminat menyertai peraduan Liga Fantasi Kosmo! musim baharu perlu sentiasa melekat dengan akhbar ini Kosmo! Online bagi maklumat lanjut.

Jangan sampai ada yang terlepas dan menyesal pada kemudian hari.


Dua PATI jadi tekong, kru bot nelayan tempatan ditahan
Oleh SHAMSUL KAMAL AMARUDIN

20 Jun 2022, 5:03 pm
LUMUT – Maritim Malaysia (APMM) Perak menahan sebuah bot nelayan tempatan yang dikesan menggaji pendatang asing tanpa izin (PATI) di perairan Bagan Datuk, malam tadi.
Tangkapan yang dilakukan pada kedudukan 1.7 batu nautika barat laut muara Sungai Burong, kira-kira pukul 7.15 malam itu dilakukan selepas menerima aduan dan maklumat orang awam.
Pengarah APMM Perak, Kapten Maritim Mohd Hambali Ya’akup berkata, tangkapan itu dilakukan oleh bot ronda pasukan itu berikutan aduan orang awam mengenai penglibatan warga asing dalam aktiviti perikanan tempatan di sekitar perairan Bagan Datuk.
“Hasil pemeriksaan pasukan operasi mendapati, bot dikendalikan dua kru termasuk tekong merupakan warga Indonesia berusia 34 dan 39 tahun tanpa pengenalan diri yang sah.
“Tekong dan kru disyaki melakukan kesalahan di bawah Seksyen 8 (a) Akta Perikanan 1985 iaitu melakukan aktiviti perikanan tanpa memiliki satu dokumen yang sah dan Akta Imigresen 1959/63,” katanya dalam satu kenyataan hari ini.
Menurut beliau, bot, tekong dan kru dibawa ke jeti Pasukan Polis Marin (PPM) Kampung Acheh, Sitiawan, untuk proses penahanan, siasatan dan tindakan lanjut oleh pegawai penguat kuasa APMM.-KOSMO! ONLINE


Bandar Sepanyol larang pengunjung buang air kecil dalam laut
Oleh KOSMO!

20 Jun 2022, 5:30 pm
VIGO, SEPANYOL – Pengunjung pantai di bandar Vigo, Sepanyol berdepan hukuman denda sebanyak £640 (RM3,449) sekiranya didapati membuang air kecil ketika berada di dalam laut, lapor akhbar Daily Star semalam.
Majlis perbandaran bandar tersebut menyenaraikan tindakan itu sebagai ‘kesalahan kecil peraturan kebersihan’, demikian menurut media tempatan.
Pihak majlis bagaimanapun tidak menyatakan secara jelas mengenai bagaimana tindakan membuang air kecil di dalam laut akan dikesan, terutamanya apabila kebanyakan individu melakukannya di kawasan air dalam.
Selain kesalahan tersebut, pegawai-pegawai penguatkuasa  juga mempertimbangkan untuk mendenda pengunjung yang mencuci  di laut atau meninggalkan sampah-sarap di pantai.
Mereka yang meletak peralatan barbeku atau silinder gas di atas pasir juga akan disenaraikan sebagai kesalahan.
Sebelum ini, beberapa kawasan di Sepanyol melarang pengunjung lelaki tidak berbaju ketika berada di kawasan pantai dengan mengenakan denda sebanyak £2,500 (RM13,472).

Pengunjung wanita pula turut ditegah memakai bikini atau pakaian renang dengan denda berjumlah £250 (RM1,347). – AGENSI


Festival Muallim mampu rapatkan UPSI, masyarakat
Oleh MOHD RASDAN AHMAD

20 Jun 2022, 5:49 pm
PETALING JAYA – Festival Muallim yang diadakan sempena Istiadat Konvokesyen ke-23 Universiti Pendidikan Sultan Idris (UPSI) bermula sejak 17 sehingga 25 Jun nanti mampu merapatkan jurang masyarakat dengan entiti pusat pengajian tersebut.
Pengerusi Jawatankuasa Perumahan, Kerajaan dan Pelancongan Perak, Datuk Nolee Ashilin Mohammed Radzi berkata, festival yang julung kali dilaksanakan itu menyaksikan pengukuhan hubungan antara universiti dengan masyarakat setempat daerah ini.
“Selepas seluruh negara bergelut penularan Covid-19, fasa pemulihan endemik menyaksikan pelbagai aktiviti bersemuka dan majlis keraian dilaksanakan dipelbagai peringkat masyarakat.
“Sejak penubuhan UPSI pada 1997, reputasi universiti pendidikan ini bertambah hebat bukan sahaja melakar pencapaian merekayasa pembangunan pendidikan negara, sebaliknya mengukuhkan semangat kekitaan dan hubungan lebih erat dengan masyarakat setempat,” jelasnya.
Beliau berkata demikian ketika merasmikan Festival Muallim, Pesta Konvokesyen (PESKON) dan Program From UPSI to Community di Dataran Cemerlang Bersama, Kampus Sultan Azlan Shah semalam.
Dalam pada itu, Naib Canselor UPSI, Prof Datuk Dr. Md Amin Md Taff berkata, UPSI akan terus melestarikan hubungan masyarakat dengan universiti serta memperkasakan edu-tourism yang dapat merancakkan ekonomi setempat selaras hasrat Kementerian Pendidikan Tinggi dengan memasyarakatkan universiti.

“Menerusi Festival Muallim dan PESKON ini juga menyaksikan penglibatan pelbagai agensi kerajaan serta swasta menerusi pelbagai program yang dilaksanakan.
“Antaranya perarakan kenderaan berhias melibatkan lapan kontinjen termasuk Polis Diraja Malaysia, Angkatan Tentera Malaysia, Jabatan Pertahanan Awam Malaysia, ResQ Team UPSI, Perarakan Sejarawan, Harley Davidson Jelajah 100 tahun UPSI, Kelab Permotoran Honda serta Majlis Mahasiswa Kolej,” jelasnya.
Katanya, Festival Muallim itu turut menampilkan aktiviti seperti derma darah, pemeriksaan gigi, pameran SPR, pameran seni, sukan ATV, kejohanan E-Sport, Majlis Puisi Seabad Ibu Kandung Suluh Budiman serta pesta jualan makanan serta barangan dagangan.
“Bukan itu sahaja, festival ini juga turut menampilkan artis-artis popular seperti kumpulan Bunkface dan Usop Mentor,” ujarnya. – KOSMO! ONLINE.


Senarai hitam syarikat terlibat kegiatan curi balak di Kelantan
Oleh AIMUNI TUAN LAH

20 Jun 2022, 3:59 pm
GUA MUSANG – Kerajaan negeri Kelantan perlu mengambil tindakan tegas termasuk menyenarai hitam pihak dan syarikat yang didakwa terlibat dalam kegiatan curi kayu balak bernilai kira-kira RM5 juta dari kompartmen 25, Hutan Simpan Kekal (HSK) Nenggiri di sini.
Pengerusi Save Kelantan, Datuk Husam Musa berkata, kenyataan yang dikeluarkan beliau berhubung kecurian balak di HSK Nenggiri sebelum ini ternyata benar apabila pihaknya telah meninjau lokasi matau balak di Kuala Betis di sini hari ini.
Katanya, terdapat kira-kira 43 longgokan balak yang terletak di sebelah matau Daulah Najah Sdn. Bhd. kini telah disita oleh Jabatan Perhutanan Semenanjung Malaysia.
“Kita melihat jumlah balak ini besar dan banyak. Jika dicampur jumlah keseluruhan, ia boleh mencapai RM8 juta, namun kerajaan negeri ini seolah-olah tidak endah meskipun harga balak itu mahal.
“Bagaimanapun, Jabatan Perhutanan Kelantan ketika ini masih lagi dalam proses siasatan. Kerajaan negeri perlu mencari pencuri sebenar yang terlibat dalam kegiatan curi balak di sini,” katanya semasa meninjau lokasi matau balak di Kuala Betis di sini hari ini.
Mengulas lanjut, Husam berkata, kerajaan negeri masih belum memberi sebarang penjelasan berhubung perkara itu sehingga hari ini.

Menurutnya, jika perbuatan itu dibiarkan, kawasan hutan yang menempatkan Hutan Simpan Dara yang sepatutnya dipelihara akan terus diceroboh. – KOSMO! ONLINE


Aksi pelajar teruja dapat 6A cuit hati netizen
Oleh KOSMO!

20 Jun 2022, 4:11 pm
PETALING JAYA – Keterujaan seorang remaja ketika menaiki pentas untuk mengambil keputusan Sijil Peperiksaan Malaysia (SPM) baru-baru ini mencuit hati orang ramai.
Menerusi video berdurasi 52 saat yang kini tular di beberapa platfrom media sosial, remaja berkenaan dilihat agak kelam-kabut menaiki pentas selepas diumumkan memperoleh enam A.
Sebaik sahaja menaiki pentas, kelihatan remaja tersebut mencium tangan gurunya beberapa kali sehingga guru-guru dan rakan-rakannya yang berada di situ tertawa kecil melihat gelagat remaja berkenaan.
Menerusi ruangan komen, rata-rata pengguna media sosial terhibur dengan reaksi remaja terbabit selain turut mengucapkan tahniah atas pencapaiannya.
“Sepuluh kali ulang tengok video ini, masih tergelak. Nampak betul dia gembira, tahniah adik tumpang gembira juga,” kata Nor Shana.
“Gembira campur sebak tengok video ini, mesti dia pun tak sangka dapat keputusan itu. Agaknya belajar bersungguh-sungguh adik ini sampai tak tentu arah dibuatnya,” ujar Amir pula.

“Semoga maju jaya adik, belajar pandai-pandai dan cari kerja bagus-bagus. Tahniah dapat 6A,” kata Jeff.
Sehingga kini, video tersebut telah ditonton lebih 33,000 kali. – KOSMO! ONLINE


‘Tak dapat A SPM pun, dapat suami’
Oleh KOSMO!

20 Jun 2022, 4:05 pm
PETALING JAYA – Menjadi perdebatan pengguna media sosial sejak kelmarin berhubung kata-kata yang dikeluarkan seorang wanita mengenai kisah anak gadisnya yang berjaya mendapat pasangan hidup walaupun tidak memperoleh keputusan cemerlang dalam Sijil Pelajaran Malaysia (SPM).
Video yang dimuat naik di laman media sosial menerusi [email protected], kedengaran kata-kata seorang ibu yang masih berbangga dengan anaknya kerana bakal mempunyai suami tidak lama lagi meskipun gagal meraih sebarang A dalam subjek SPM.
“Orang lain SPM dapat sambung belajar, anak saya lepas SPM dapat suami.
“Walaupun tak dapat A, tapi yang penting dapat suami,” ujar wanita tersebut.
Sehubungan itu, pelbagai reaksi diberikan orang ramai dan ada juga yang berpendapat bahawa pelajaran itu perlu diutamakan ketika usia muda serta tidak terburu-buru untuk berkahwin awal.
“Belajar dulu, penuhkan ilmu, tak belajar ilmu sains di universiti, belajar ilmu uruskan rumah dengan baik dahulu, bukan hanya fikir untuk kahwin awal, umur 17 tahun ini budak lagi,” kata seorang pengguna.

“Orang muda sekarang memang lebih bangga gagal SPM daripada cemerlang SPM,” tegur Syakirin.
Sementara itu, setelah menerima pelbagai teguran serta kecaman ramai, gadis tersebut akhirnya bersuara dan memaklumkan bahawa dirinya sebenarnya belum lagi mengambil peperiksaan SPM, malah bakal mendudukinya pada tahun hadapan.
“Sebenarnya saya ambil SPM tahun depan, bukan macam netizen sangka, tapi saya sudah bertunang atas persetujuan kedua-dua keluarga, rancang kahwin tahun depan tapi belum ada tarikh,” jelasnya. – KOSMO! ONLINE


Polis Pulau Pinang tumpaskan sindiket pinjaman tidak wujud
Oleh SAFINA RAMLI

20 Jun 2022, 3:56 pm
GEORGE TOWN – Polis menumpaskan satu sindiket khianat termasuk menawarkan aktiviti pinjaman wang tidak wujud membabitkan kerugian lebih RM1.914 juta dalam satu serbuan di kondominium mewah di Perda, Bukit Mertajam dekat sini Rabu lalu.
Dalam operasi kira-kira pukul 12.45 tengah hari itu, polis menahan 13 individu warga tempatan dipercayai ahli sindiket berusia antara 19 hingga 30 tahun.
Ketua Polis Negeri, Datuk Mohd. Shuhaily Mohd. Zain berkata, siasatan mendapati suspek terdiri sembilan lelaki dan empat wanita itu berasal dari Pulau Pinang, Melaka, Negeri Sembilan, Johor, Selangor serta Sabah.
“Serbuan dilakukan berkaitan jenayah khianat seperti simbah cat, ugutan jenayah dan kegiatan ah long, namun telah membawa kepada penemuan sindiket menawarkan pinjaman tidak wujud di kondominium ini.
“Kesemua suspek tinggal di rumah yang disewa sejak empat bulan lalu. Sindiket ini menjalankan kegiatan memberi pinjaman tidak wujud dengan mengenakan yuran pemprosesan kepada mangsa yang mahu meminjam wang daripada mereka,” katanya pada sidang akhbar di Ibu Pejabat Polis Kontinjen (IPK) Pulau Pinang, dekat sini hari ini.
Menurutnya, modus operadi sindiket adalah mengiklankan pinjaman mereka menerusi media sosial seperti Facebook serta aplikasi WhatsApp.

“Sindiket kemudiannya akan menghubungi mangsa sebelum memperdayakan mereka dengan meminta sejumlah bayaran sebagai yuran pemprosesan.
”Hasil semakan setakat ini mendapati sebanyak 132 laporan polis diterima berkaitan aktiviti kumpulan ini membabitkan kerugian RM1.914 juta yang melibatkan kes di semua negeri dan terdapat enam kes dilaporkan di Pulau Pinang,” ujarnya.
Beliau memberitahu, 13 suspek itu merupakan ahli sindiket dan mereka berperanan untuk menghubungi mangsa bagi menawarkan pinjaman tidak wujud dan sindiket ini aktif di Pulau Pinang sejak tahun lalu serta berpindah randah dari satu tempat ke tempat lain. -KOSMO! ONLINE


Tempoh pengecualian cukai jualan kenderaan tamat 30 Jun ini
Oleh KOSMO!

20 Jun 2022, 3:46 pm
PETALING JAYA – Kerajaan mengumumkan pengekalan tarikh akhir bagi pengecualian cukai jualan kenderaan penumpang pada 30 Jun ini.
Pada masa sama, Menteri Kewangan, Tengku Datuk Seri Zafrul Tengku Abdul Aziz berkata, tempoh pendaftaran kenderaan di Jabatan Pengangkutan Jalan (JPJ) bagi pembeli yang membuat tempahan kenderaan sehingga 30 Jun 2022 dilanjutkan sehingga 31 Mac 2023.
Jelasnya, langkah tersebut bertujuan membolehkan pelanggan yang telah membuat tempahan kenderaan sepanjang tempoh pengecualian cukai dapat terus menikmati insentif yang disediakan kerajaan.
“Bagi mengekal dan meningkatkan momentum permintaan dan jualan kenderaan penumpang yang terjejas akibat pandemik, kerajaan telah memperkenalkan pengecualian sepenuhnya cukai jualan ke atas kenderaan penumpang pemasangan tempatan dan 50 peratus pengecualian cukai jualan ke atas kenderaan penumpang import sejak 15 Jun 2020 dan akan berakhir pada 30 Jun 2022.
“Setakat ini, sebanyak 868,422 unit kenderaan telah terjual dan rakyat telah mendapat manfaat pengecualian cukai jualan berjumlah RM4.7 bilion.
“Pada masa sama, seluruh dunia sedang menghadapi masalah kekurangan cip mikro semikonduktor merentasi beberapa industri termasuk industri automotif.

“Berikutan permasalahan ini, sebanyak 264,000 unit kenderaan yang ditempah dalam tempoh pengecualian ini masih belum siap pemasangan dan tidak dapat dibekalkan kepada pembeli,” katanya dalam satu kenyataan hari ini.
Tengku Zafrul menambah, lanjutan tempoh pendaftaran kenderaan merupakan satu penyelesaian titik tengah bagi mengimbangi kepentingan pengguna dan hasil cukai negara yang perlu dipertingkatkan semula pasca pandemik bagi memastikan kebajikan rakyat dan kesejahteraan ekonomi negara terus terpelihara. -KOSMO! ONLINE


J. Sparrow, Jerai dari Kedah setanding musang king
Oleh NUR SYAZWANA MANSOR

20 Jun 2022, 4:03 pm
SUNGAI PETANI – Jabatan Pertanian Negeri Kedah memperkenalkan dua varieti durian klon baharu di negeri ini iaitu D216 (J. Sparrow) dan D217 (Jerai) yang ditanam di ladang durian di Kampung Ketapang, Sungai Tok Pawang, Bedong di sini.
Durian jenis J.Sparrow dan Jerai itu mempunyai ciri-ciri istimewa yang setanding dengan varieti terkenal lain seperti D197 (musang king) dan D200 (duri hitam).
Harga jualan J. Sparrow pada ketika ini adalah antara RM35 hingga RM45 sekilogram manakala RM20 hingga RM35 sekilogram bagi durian Jerai.
Pengerusi Jawatankuasa Pertanian dan Industri Makanan, Datuk Azman Nasrudin berkata, dua varieti durian tersebut telah didaftarkan sebagai varieti durian klon yang khusus untuk negeri ini sejak tahun lalu.
Katanya, antara ciri-ciri durian J. Sparrow adalah isi utamanya berwarna perang kuning muda dan mempunyai aroma sederhana selain purata kemanisannya pada kadar 35.3 peratus brix dengan kepahitan sederhana.
“Durian Jerai pula warna isi utamanya adalah kuning muda dan ia mempunyai aroma yang kuat, purata kemanisan pula adalah 35 peratus brix dengan kepahitan sederhana serta mempunyai tekstur sederhana kasar dan rasa berkrim yang kuat,” katanya pada sidang akhbar selepas melancarkan durian klon itu di ladang berkenaan di sini hari ini.

Menurut beliau, varieti baharu itu dijangka bakal menjadi antara varieti buah durian pilihan pengemar durian di negara ini. – KOSMO! ONLINE


Pengusaha kebun durian maut tertembak diri sendiri
Oleh AZAHAR HASHIM

20 Jun 2022, 4:36 pm
KULIM – Seorang lelaki warga emas maut selepas dipercayai tertembak diri sendiri dalam kejadian di kebun durian miliknya di Kampung Kongsi Dalam, Sungai Kob Karangan dekat sini semalam.
Dalam kejadian kira-kira pukul 9 pagi itu, mangsa berusia 72 tahun ditemui dalam keadaan terbaring tidak sedarkan diri dan berlumuran darah pada tangan kanan oleh seorang penoreh getah berusia 56 tahun.
Ketua Polis Daerah Kulim, Superintendan Mohd. Redzuan Salleh berkata, kejadian tersebut disedari penoreh getah bersebelahan kebun mangsa sebelum membuat laporan kepada pihak polis.
Katanya, pemeriksaan lanjut mendapati mangsa sudah meninggal dunia dipercayai akibat terkena tembakan.
“Sebelum kejadian, penoreh terbabit mendakwa dia ada bertemu dan berbual dengan mangsa yang turut mengajaknya mengutip durian.
“Mangsa datang ke kebun itu dengan menunggang motosikal dan turut membawa senapang patah yang digantung pada bahunya,” katanya dalam satu kenyataan di sini hari ini.

Mohd. Redzuan berkata, pemeriksaan lanjut mendapati terdapat sebuah pondok kira-kira 700 meter dari tempat mangsa ditemui terbaring dan polis turut menemui motosikal miliknya di kawasan berkenaan.
“Siasatan di dalam pondok itu menemui selaras senapang patah dan polis turut mengesan cebisan isi mangsa yang terlekat pada dinding.
“Siasatan mendapati senapang patah itu telah meletup secara tidak sengaja yang mana senjata tersebut didaftarkan atas nama mangsa,” ujarnya. – KOSMO! ONLINE


Amaran ribut petir di Kedah, Pulau Pinang dan Perak
Oleh SITI A'ISYAH SUKAIMI

20 Jun 2022, 3:43 pm
PETALING JAYA – Ribut petir, hujan lebat dan angin kencang dijangka berlaku di tiga negeri melibatkan Kedah, Pulau Pinang dan Perak sehingga pukul 6 petang ini.
Jabatan Meteorologi Malaysia (MetMalaysia) menerusi hantaran Facebook memaklumkan, bagi negeri Kedah ia melibatkan kawasan Kuala Muda, Kulim dan Bandar Baharu.
“Perak pula meliputi kawasan Kerian, Larut, Matang dan Selama serta Kuala Kangsar,” ujar MetMalaysia.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. -KOSMO! ONLINE


Tya Arifin dikecam tinggalkan anak menangis demi kerja
Oleh HARYATI KARIM

20 Jun 2022, 3:41 pm
PETALING JAYA – Pelakon dan usahawan Tya Arifin menafikan dakwaan netizen bahawa dia tidak mempedulikan dua orang anaknya yang menangis di lantai halaman rumah semata-mata mengejar urusan dunia.
Isu berkenaan timbul selepas Tya atau nama sebenarnya, Nurtria Wulandari Arifin berkongsi sebuah video dalam Tik Tok tiga hari lalu memaparkan kedua-dua anaknya sedang menangis.
Perkongsian tersebut membuatkan netizen mempersoalkan tindakannya yang sanggup meninggalkan dua orang anaknya demi mencari rezeki.
“Saya bukan sengaja meninggalkan dua orang anak di rumah, sebaliknya perlu keluar bagi melunaskan komitmen kerja. Hati ibu mana yang sanggup melihat anak-anak menangis mahu ikut ibu bapa mereka.
“Sukar untuk saya jelaskan situasi ini, namun apa yang pasti ibu bapa yang turut berdepan dengan perkara yang sama memahaminya. Mujur juga saya tidak perlu membiarkan mereka lama-lama di rumah,” ujarnya.
Tambah Tya yang juga isteri kepada Asyraf Khalid, disebabkan jadual yang padat, dia terpaksa menolak tepi karier seni demi misi membantu lebih ramai orang meraih pendapatan menerusi perniagaan diusahakan iaitu produk jamu Mutyara.

“Sejak saya usahakan produk sendiri iaitu Mutyara, ramai yang telah saya berjaya bantu terutama golongan wanita untuk memiliki sumber pendapatan sendiri.
“Baik suri rumah, ibu tunggal, mereka yang dibuang kerja atau wanita berkerjaya lain yang inginkan pendapatan sampingan.
“Disebabkan itu, saya memang kena ketepikan seketika kerjaya lakonan kerana mahu terus mengejar misi membantu lebih ramai orang. Sasaran saya pada tahun hadapan adalah dapat membantu lebih 100,000 rakyat Malaysia pula,” katanya.
Tya bagaimanapun bersyukur kerana suaminya sering memberikan semangat dan motivasi serta menyokong segala usahanya.
“Menjadi usahawan juga sebenarnya membuatkan saya kembali jumpa tujuan hidup. Kalau dahulu, saya berlakon demi mencari wang untuk ibu bapa dan sejak berkahwin, saya tertanya apa lagi tujuan hidup perlu dikejar.
“Tujuan utama saya menjadi usahawan adalah untuk membina perniagaan jangka masa panjang. Misi utamanya adalah untuk membantu orang ramai mengecap impian bersama dan berjaya dalam perniagaan di www.berniagabersamatya.com secara percuma,” tuturnya.
Tya dan Asyraf berkahwin pada November 2015 dan dikurniakan sepasang cahaya mata, Arif Jiwa, 5, dan Azzahra Jiwa, 3. – KOSMO! ONLINE


Lelaki samun kedai emas selepas kehabisan simpanan kripto
Oleh KOSMO!

20 Jun 2022, 4:14 pm
BANGKOK – Seorang lelaki di Thailand nekad mencuri sebilangan rantai emas bernilai 2 juta baht (RM249,603) dari sebuah kedai emas di daerah Phra Nakhon, Bangkok, lapor laman berita Thaiger semalam.
Ketika kejadian, suspek memasuki premis tersebut dan mengeluarkan pistol lalu mengacukannya ke arah kakitangan dan pelanggan.
Pemilik kedai, pekerja dan pelanggan bertindak melarikan diri ke sebuah bilik di belakang kedai itu.
Perompak itu kemudian mengambil sebilangan rantai emas lalu dan melarikan diri dengan menaiki motosikal. Dua rantai emas yang tercicir ditemui di kaki lima jalan di luar kedai berkenaan.
Polis menggunakan rakaman sistem televisyen litar tertutup untuk menjejaki suspek sebelum berjaya menahannya kelmarin.
Mereka kemudian mengiringinya untuk melakonkan semula jenayah tersebut selaras dengan prosedur undang-undang di Thailand.

Polis berkata, lelaki itu mengaku merompak kedai emas kerana tertekan akibat kerugian mata wang kripto.
Lelaki itu adalah antara orang yang terjejas akibat krisis mata wang kripto yang melanda dunia sekarang ini.
Kelmarin, mata wang Bitcoin menurun di bawah AS$20,000 (RM88,030) seunit buat kali pertama sejak Disember 2020. – Agensi


Kumpulan samun tumpas, suspek lelaki ditembak mati
Oleh NOR AZIAH MAT NOH

20 Jun 2022, 3:09 pm
KUALA LUMPUR – Polis menembak mati seorang lelaki yang merupakan anggota kumpulan jenayah samun dalam kejadian berbalas tembakan di sebuah kondominium sekitar Taman Salak Selatan, di sini pada malam kelmarin.
Difahamkan, serbuan itu dijalankan susulan polis menerima laporan berhubung kes samun bersenjata melibatkan tiga suspek lelaki di sebuah kediaman sekitar Bandar Tasik Sri Permaisuri, Cheras pada November tahun lalu.
Ketua Polis Kuala Lumpur, Datuk Azmi Abu Kassim berkata, tiga suspek terbabit telah masuk ke rumah mangsa sebelum melarikan wang tunai, barang kemas dan tiga utas jam tangan menyebabkan kerugian berjumlah RM693,000.
“Hasil siasatan, polis telah menyerbu rumah suspek pertama pada pukul 10 malam kelmarin. Suspek yang berusia 40 tahun itu bertindak melepaskan beberapa das tembakan sebelum ditembak mati di lokasi kejadian.
“Polis turut menemukan sepucuk pistol jenis CZ Compact berwarna hitam dan sebutir bom tangan bersama suspek,” katanya dalam sidang akhbar di Ibu Pejabat Polis Kontinjen (IPK) Kuala Lumpur, di sini hari ini.
Susulan itu, Bahagian Siasatan Khas (D9), Jabatan Siasatan Jenayah IPK Kuala Lumpur menjalankan siasatan bagi mengesan ahli kumpulan yang lain menerusi Ops Tiger sebelum menahan lapan suspek di sekitar Lembah Klang.

“Dalam tangkapan terbaharu, kita memberkas tujuh lelaki dan seorang wanita berusia lingkungan 28 hingga 67 tahun yang mempunyai pelbagai rekod jenayah lampau melibatkan kes bunuh, samun, pecah rumah dan dadah.
“Polis juga merampas sepucuk pistol jenis CZ Compact serta dua kelopak berisi 28 butir peluru di sebuah gudang sekitar Klang Utara awal pagi tadi,” ujarnya.
Tambahnya, menerusi tangkapan itu polis berjaya menyelesaikan 15 kes samun yang dilaporkan sejak tahun 2009.
Katanya, permohonan reman terhadap semua suspek akan dibuat hari ini manakala operasi berterusan akan dijalankan bagi mendapatkan petunjuk baharu. – KOSMO! ONLINE


Nasihat Jackie Chan pada Nabil Ahmad kini tular
Oleh KOSMO!

20 Jun 2022, 3:34 pm
PETALING JAYA – “Jangan terlalu kejarkan Oscar (Anugerah Oscar), usaha bersungguh-sungguh sampai masa Oscar akan datang mencari kamu”.
Demikian nasihat pelakon antarabangsa dari Hong Kong, Jackie Chan kepada selebriti negara Nabil Ahmad ketika majlis karpet merah Anugerah Oscar pada 2017 lalu di Amerika Syarikat (AS).
Perkara tersebut diceritakan semula oleh penceramah selebriti, Ustaz Don Daniyal ketika sesi ceramah beliau baru-baru ini.
Jelas Don, kisah tersebut telah diceritakan oleh Nabil kepadanya ketika menjadi pengacara di AS sehingga menjadi sumber inspirasi kepada pengacara serta pelawak terkenal itu.
“Nabil jumpa Jackie Chan ketika majlis tersebut dan terus ditanya Nabil apakah nasihat beliau kepada orang Asia yang menonton secara langsung majlis itu.
“Katanya, jangan terlalu kejarkan Oscar, usaha bersungguh-sungguh dulu sampai masa Oscar akan datang mencari kamu,” jelasnya.

Tambah Don, walaupun itu merupakan pesanan yang ringkas, namun mampu memberi kefahaman yang berguna kepada kita.
“Jika dilihat kepada nasihat tersebut, kita boleh simpulkan jangan terlalu kejarkan kejayaan, jika kita kejarkan kejayaan maka kita akan buat apa sahaja, menipu untuk kejayaan itu.
“Apa yang perlu kita buat adalah menjadi orang berjaya dan dengan sendiri kejayaan tersebut akan mencari kita,” jelasnya. -KOSMO! ONLINE.


Tiada masalah kahwin isteri lebih tua – Azhar Idrus
Oleh KOSMO!

20 Jun 2022, 3:16 pm
PETALING JAYA – Islam tidak pernah menegah seorang lelaki untuk memilih pasangan hidup dengan wanita yang lebih tua daripada mereka.
Penceramah selebriti, Ustaz Azhar Idrus berkata, jika ada seorang wanita datang untuk membahagiakan kita tidak kira berapa pun usianya, maka perkara tersebut tidak mempunyai masalah.
“Ibarat kita sedang lemas di sungai, datang seorang untuk menolong kita, adakah kita akan tanya dia dulu umur berapa baru kita benarkan dia selematkan kita.
“Kalau dah kita suka wanita itu dan wanita itu suka kepada kita, keluarga pun sudah suka kahwin sahaja tiada masalah, dia sudah datang dalam hidup untuk membahagiakan kita,” jelasnya di salah satu video ceramah di saluran YouTube baru-baru ini.
Tambah Azhar, orang yang telah bersetuju untuk berkahwin dengan kita merupakan satu perkara besar kerana dia akan berkongsi kehidupan dengan kita.
“Dia (isteri) akan kongsi semua perkara, kongsi katil, kongsi makan, kongsi minum dan akan kongsi segala-galanya dalam alam rumahtangga nanti.

“Tidak kisah dia tua tujuh tahun mahupun 20 tahun jika dia hormat kita maka tiada masalah, jangan dengar cakap orang ramai sebab semua benda mereka sahaja yang betul,” tambahnya. – KOSMO! ONLINE.


Polis siasat laporan keluarga pengasas Dnars Skincare
Oleh ROSALWANI CHE SOH

20 Jun 2022, 3:20 pm
KOTA BHARU – Polis Kelantan sedang menjalankan siasatan terperinci berhubung laporan yang dibuat oleh ahli keluarga pengasas produk kecantikan, Dnars Skincare, Faziani Rohban Ahmad pada Khamis lalu.
Pemangku Ketua Polis Kelantan, Datuk Muhamad Zaki Harun berkata, pihaknya akan menumpukan siasatan terhadap kebenaran laporan polis dibuat oleh ahli keluarga wanita yang meninggal dunia dalam kemalangan jalan raya di Pattani, Thailand itu tiga tahun lalu.
Menurutnya, ini kerana, siasatan mengenai kejadian dan kematian arwah Faziani dijalankan di bawah pihak berkuasa Thailand memandang kemalangan tersebut berlaku di negara berkenaan.
“Segala maklumat yang diperoleh akan dihantar ke Wisma Putra dan Polis Antarabangsa (Interpol) untuk membantu siasatan pihak berkuasa di Thailand.
“Sehubungan itu, beri ruang untuk polis menjalankan siasatan. Kita juga tidak mahu masyarakat membuat sebarang spekulasi sendiri selepas ini,” katanya pada sidang akhbar selepas Perhimpunan Bulanan Peringkat Ibu Pejabat Polis Kontinjen (IPK) Kelantan di IPK di sini hari ini. – KOSMO! ONLINE


Empat lagi ahli Geng Chandra diburu
Oleh SAFINA RAMLI

20 Jun 2022, 2:44 pm
GEORGE TOWN – Polis memburu empat lagi saki-baki ahli kumpulan jenayah terancang ‘Geng Chandra’ yang dipercayai terlibat dalam sindiket penyeludupan dadah ke negara jiran.
Suspek yang dikesan ialah K. Harivin Raj, 25, B. Jagandran, 47, bersama dua lagi lelaki warga asing iaitu Juanda dan Afrizal.
Ketua Polis Negeri, Mohd. Shuhaily Mohd. Zain berkata, empat suspek terbabit dipercayai menjalankan aktiviti jenayah penyeludupan dadah ke negara jiran sejak tahun 2021 serta memiliki senjata api.
”Sebelum ini, seramai 14 ahli kumpulan tersebut ditahan menerusi Op Cantas Tanjung 3 pada 25 Mei lalu dan suspek telahpun didakwa di mahkamah di bawah Akta Kesalahan Keselamatan (Langkah-Langkah Khas) 2012 (SOSMA),” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Terdahulu, kesemua 14 individu terbabit termasuk dua wanita dihadapkan ke Mahkamah Seksyen di sini atas pertuduhan menganggotai kumpulan jenayah terancang ‘Geng Chandra’ kira-kira pukul 9 pagi tadi.-KOSMO! ONLINE


Netizen serang lelaki persenda kematian Adibah Noor
Oleh NURUL AIN NATASHA MAZLAN

20 Jun 2022, 2:51 pm
PETALING JAYA – Media sosial dihujani dengan ucapan takziah atas pemergian pelakon dan penyanyi terkenal, Adibah Noor.
Bagaimanapun, terdapat seorang pengguna di Facebook meninggalkan komen tidak beradab berunsur kecaman berhubung dengan kematian pelakon itu.
Lelaki berkenaan seolah-olah ingin memberi teguran kepada Allahyarhamah yang tidak menutup aurat namun telah mendapat perhatian dari orang ramai kerana tindakan tersebut dianggap keterlaluan.
“Sampai ke akhirat hayat tak tutup aurat. Dah tahu wajib tutup aurat tapi tak buat sebab kepala batu, keras hati. Menjawab la dalam kubur. Nauzubillahiminzalik, moga keturunan aku tiada yang macam ini.” kata lelaki tersebut.
Perkongsian tersebut telah mengundang kemarahan dalam kalangan pengikut dan keluarga Adibah Noor.
Rata-rata pengguna berpendapat sebaliknya sebagai orang Islam kita perlu mendoakan benda yang terbaik untuknya.

Dalam pada itu, hantaran tersebut menerima lebih dari 2000 komen yang turut mengecam tindakan lelaki berkenaan serta mendoakan Allahyarhamah di ruangan komen.
“Mamat yang buat komen ini memang hati bangkai,” marah Siti Kassim.
“Mamat ni cuba nak buat kerja Tuhan ke?,” soal pengguna lain.
“Orang yang sudah meninggal tak perlulah diberi komen sebegitu. Itu biarlah menjadi urusannya dengan Allah.” – KOSMO! ONLINE.


Ditemui selepas tiga hari mati bersendirian di rumah
Oleh NIK NUR IZZATUL HAZWANI NIK ADNAN

20 Jun 2022, 2:40 pm
DUNGUN – Seorang pengusaha kedai makan tidak menyangka bau busuk dari rumah bersebelahan sejak tiga hari lalu berpunca daripada jirannya yang meninggal dunia di Kampung Lubuk Panjang, Bukit Besi di sini.
Mohd. Rozlan Deraman, 55, yang memberanikan diri menjenguk rumah tersebut telah menjumpai mayat jirannya, Anuar Yusof, 52, yang juga merupakan operator pengeluaran di sebuah kilang kayu di Bukit Besi di sini pada pada pukul 8.30 pagi tadi.
“Pelanggan kedai makan saya mengadu menghidu bau busuk dari arah rumah arwah sejak dua hari lalu. Pagi tadi (semalam), saya dengan ditemani salah seorang pelanggan, Mohd. Redzuan Mohd Zain, 44, telah ke rumahnya untuk menyiasat puncanya.
“Alangkah terkejutnya kami apabila ternampak mayat arwah dalam keadaan terbaring menerusi tingkap rumahnya yang terbuka,” katanya ketika ditemui Kosmo! di lokasi kejadian di sini hari ini.
Mohd. Rozlan berkata, kali terakhir dia bertemu dengan arwah Anuar yang masih bujang di dalam rumah kayu terbabit pada pagi Jumaat lalu.
Sementara itu, Ketua Polis Daerah Dungun, Superintendan Baharudin Abdullah yang dihubungi mengesahkan kejadian dan memberitahu mayat terbabit telah dihantar ke Unit Forensik Hospital Dungun di sini untuk dibedah siasat.

“Setakat ini, kematian lelaki itu diklasifikasikan sebagai kematian mengejut,” katanya. – KOSMO! ONLINE


Budak empat tahun kritikal diberi methamphetamine
Oleh ROSALWANI CHE SOH

20 Jun 2022, 2:34 pm
KOTA BHARU – Seorang budak lelaki berusia empat tahun kritikal selepas dipercayai diberi dadah jenis methamphetamine dalam kejadian di Kuala Krai dekat sini semalam.
Kejadian itu disedari oleh ibunya kira-kira pukul 5 pagi semalam apabila mendapati kanak-kanak tersebut berada dalam keadaan lemah dan muka bertukar biru sebelum membawanya ke Hospital Sultan Ismail Petra(HSIP), Kuala Krai untuk menerima rawatan.
Pemangku Ketua Polis Kelantan, Datuk Muhamad Zaki Harun berkata, berdasarkan maklumat wanita itu, bapa saudara mangsa telah membawa kanak-kanak tersebut keluar pada oleh bapa saudaranya sebelum dihantar pulang dalam keadaan lemah.
Menurutnya, pemerhatian ibunya turut mendapati wajah kanak-kanak itu berubah menjadi warna kebiruan.
“Bimbang dengan keadaan anaknya, wanita tersebut terus membawa kanak-kanak itu ke HSIP yang sudah kritikal untuk rawatan lanjut di hospital berkenaan.
“Pemeriksaan di hospital mendapati badan kanak-kanak itu mengandungi dadah jenis methamphetamine. Mangsa yang masih kritikal dipindahkan ke Hospital Raja Perempuan Zainab II di sini untuk rawatan lanjut,” katanya pada sidang akhbar selepas Perhimpunan Bulanan Peringkat Ibu Pejabat Polis Kontinjen (IPK) Kelantan di IPK di sini hari ini.

Mengulas lanjut, menurut Muhamad Zaki, polis sedang menyiasat sama ada mangsa diberi dadah tersebut secara sengaja atau dadah itu terdedah sebelum dia sendiri mengambilnya.
Katanya, berdasarkan laporan yang diterima, polis telah menahan bapa saudara mangsa kira-kira pukul 10 malam semalam di sebuah rumah di Kuala Krai.
“Ujian saringan air kencing mendapati, lelaki itu positif dadah jenis methamphetamine selain mempunyai tiga rekod lampau berkait kes dadah,”ujarnya. – KOSMO! ONLINE


Saya tak bodoh jatuhkan nama sendiri – Sharnaaz
Oleh KOSMO!

20 Jun 2022, 2:40 pm
PETALING JAYA – Selepas tiga hari direman susulan kes pukul di sebuah kondominium, pelakon popular Sharnaaz Ahmad tampil menegaskan dia tidak sesekali akan melakukan tindakan bodoh yang boleh menjatuhkan nama sendiri dan keluarga.
“Saya tak bodoh untuk melakukan sesuatu yang begitu. Kepada sesiapa yang membuat spekulasi yang Sharnaaz panas baran, tunggu. Harap bersabar ya,” jelas Sharnaaz.
Aktor berusia 37 tahun itu bagaimanapun tidak boleh mengulas lanjut kerana kes masih dalam siasatan.
Pemilik nama sebenar, Sharnaaz Ahmad Basir Ahmad tu berjanji akan menceritakan perkara tersebut dalam satu sidang media yang akan diadakan dalam masa terdekat.
“Saya tak boleh cerita banyak sebab masih dalam siasatan. Apa yang digembar-gemburkan itu, hati-hati sebab masih dalam siasatan.
“Apa yang dikeluarkan oleh pihak media itu tidak benar. Tunggu daripada peguam dan saya akan keluarkan statement (kenyataan) dalam masa terdekat. Terima kasih dekat pihak polis sebab telah membantu dari semua segi. Insya-Allah cerita sebenar akan keluar,” kata Sharnaaz sebaik sahaja dibebaskan di Ibu Pejbat Polis Daerah Sentul, Kuala Lumpur hari ini.

Pelakon drama I Promise Janji Anaqi itu juga memberi peringatan kepada pihak yang membuat spekulasi kes berkenaan dengan sifat barannya agar bersabar menunggu penjelasan sepatutnya.
‘Kepada sesiapa yang membuat spekulasi yang Sharnaaz panas baran, tunggu. Harap bersabar ya,” katanya.
Yakin dirinya tidak bersalah, bapa kepada Jebat Jayden Ahmad berharap kes berkenaan dapat diselesaikan di mahkamah kelak.
“Saya akan buktikan ada kebaikan yang ada saya buat, yang tidak diceritakan tetapi akan diceritakan di mahkamah nanti,” katanya.


Dua sekawan tukang cuci masjid didakwa rogol remaja
Oleh MUHAMMAD AYMAN GHAFFA

20 Jun 2022, 3:29 pm
KOTA BHARU – Dua sekawan tukang cuci masjid dihadapkan ke Mahkamah Sesyen di sini hari ini  atas pertuduhan merogol seorang remaja perempuan di sebuah garaj di Jalan Merbau dekat sini, tahun lalu.
Kedua-dua tertuduh, Muhammad Khairul Arif Md. Rodzi,18, dan Muhammad Mustaqim Nazri,18, bagaimanapun mengaku tidak bersalah selepas pertuduhan dibacakan secara berasingan di hadapan Hakim Mohd. Zul Zakiqudin Zulkifli.
Mengikut pertuduhan, kedua-dua lelaki itu didakwa telah merogol seorang remaja perempuan yang berusia 13 tahun empat bulan semasa kejadian.
Muhammad Khairul Arif dan Muhammad Mustaqim melakukan kesalahan itu di sebuah garaj di Jalan Merbau, Seksyen 3 di sini kira-kira pukul 11 malam hingga 5 pagi pada 28 hingga 29 Julai 2021.
Mereka didakwa mengikut Seksyen 376 (1) Kanun Keseksaan yang memperuntukan hukuman penjara sehingga 20 tahun dan sebat jika disabitkan kesalahan.
Pendakwaan dikendalikan oleh Timbalan Pendakwa Raya, Wan Nurul Hanini Wan Ahmad Shukry manakala kedua-dua tertuduh diwakili peguam dari Yayasan Bantuan Guaman Kebangsaan, Nor Alini Ahmad Jamil.

Terdahulu, Wan Nurul Hanini tidak menawarkan sebarang jaminan terhadap kedua-dua tertuduh selepas mendapati mereka melakukan kesalahan serius terhadap mangsa:
Nor Alini dalam rayuannya memohon mahkamah memberikan kedua-dua tertuduh diikat jamin yang rendah kerana mereka hanya bekerja sebagai tukang cuci masjid untuk mencari rezeki bagi membantu keluarga masing-masing.
Mahkamah tidak membenarkan kedua-dua lelaki itu diikat jamin selain menetapkan 20 Julai depan untuk sebutan semula kes. – KOSMO! ONLINE


Suami dah bertunang? Ini reaksi Puteri Sarah
Oleh SAIRUL ZAMRI MISRANI dan HARYATI KARIM

21 Jun 2022, 6:48 pm
PETALING JAYA – “Kalau betul, alhamdulillah, jangan lupa tanggungjawab kepada anak-anak”.
Demikian respons ringkas pelakon Puteri Sarah berhubung suaminya Syamsul Yusof yang didakwa sudah bertunang dengan seorang anak dramatis popular dikenali sebagai Ira Kazar.
“Syamsul dan Ira Kazar sudah pun bertunang. Selamat bertunang Syamsul!,” tulis mesej yang dikirim seorang netizen kepada Puteri Sarah dalam Instagramnya.
Langsung tidak melatah apatah lagi terkejut, Puteri Sarah atau nama sebenarnya Puteri Sarah Liyana Megat Kamaruddin, 37, dilihat memberi reaksi dengan nada cukup positif.
“Terima kasih DM saya. Kalau betul, alhamdulillah. Jangan lupa tanggungjawab pada anak-anak,” tulisnya ringkas menerusi InstaStory.
Terdahulu, menerusi laporan sebuah portal sebelum ini, timbul desas-desus mengatakan seorang pengarah dan pelakon terkenal bakal berkahwin dengan seorang wanita yang telah dikenali sejak empat tahun lalu dalam waktu terdekat.

Sebelum ini, pelakon drama Sabarlah Duhai Hati itu pernah mendedahkan tidak lagi tinggal sebumbung dengan Syamsul. Dia juga mendakwa suaminya itu tahu punca keretakan hubungan mereka sejak 2018.
Meskipun begitu sehingga kini, Syamsul yang juga pengarah filem Mat Kilau itu masih mengunci mulut berkenaan kemelut rumah tangganya yang didakwa ada orang ketiga.
Sementara bapanya, pengarah tersohor, Datuk Yusof Haslam sebelum ini memberitahu media bahawa beliau enggan masuk campur hal peribadi anaknya itu dan menyerahkan kepada Syamsul untuk menyelesaikan kemelut rumah tangganya sebaik mungkin.
Untuk rekod, Puteri Sarah berkahwin dengan Syamsul pada 8 Mac 2014 dan dikurniakan dua cahaya mata iaitu Syaikhul Islam, 5 dan Sumayyah yang kini berusia tiga tahun. – KOSMO! ONLINE


Dua beranak ditahan disyaki tembak kucing guna senapang angin
Oleh DIYANATUL ATIQAH ZAKARYA

21 Jun 2022, 6:37 pm
MELAKA – Dua beranak ditahan polis selepas dipercayai telah menembak kucing peliharaan jiran menggunakan senapang angin buatan sendiri sehingga menyebabkan haiwan itu mati di Bukit Rambai, di sini semalam.
Dalam kejadian kira-kira pukul 2.30 petang itu, suspek yang ditahan masing-masing warga emas berusia 62 tahun dan anak lelakinya 27 tahun.
Ketua Polis Daerah Melaka Tengah, Asisten Komisioner Christopher Patit berkata, hasil awal siasatan mendapati kejadian berlaku selepas suspek dikatakan berang haiwan itu memasuki kediaman mereka.
Katanya, pemilik hanya menyedari kejadian tersebut selepas kucing yang diberikan nama Molly itu mengalami muntah darah dan terdapat luka kecil di belakang badan sebelum dibawa ke klinik haiwan.
“Doktor yang merawat kucing tersebut mengatakan haiwan itu tidak dapat diselamatkan kerana kecederaan ditembak dan terdapat geguli besi di dalam badannya.
“Pemilik kucing berkenaan telah membuat laporan polis dan tindakan lanjut dibuat oleh Cawangan (D9) Bahagian Siasatan Jenayah (BSJ) Ibu Pejabat Polis Daerah (IPD) Melaka Tengah membawa kepada penahanan dua suspek,” katanya.

Jelasnya, suspek pertama ditahan pada pukul 8 malam di rumahnya di Bukit Rambai, manakala suspek kedua yang merupakan anaknya diberkas kira-kira pukul 2.30 petang tadi di pejabat D9 di IPD Melaka Tengah.
Mengulas lanjut beliau berkata, hasil pemeriksaan di rumah suspek turut menjumpai 17 butir peluru penabur di dalam sebuah bilik dan selaras senapang angin serta beberapa alatan dipercayai sebagai alat ganti senjata itu.
“Daripada siasatan yang dijalankan kedua-dua suspek mengaku terlibat dalam kes dan direman selama empat hari bagi membantu siasatan di bawah Seksyen 36 Akta Senjata Api 1960 dan Seksyen 30 Akta Kebajikan Haiwan 2015.
“Sabit kesalahan suspek berdepan dengan denda tidak kurang dari RM20,000 dan tidak lebih daripada RM100,000 atau dipenjarakan selama tempoh tidak lebih tiga tahun atau kedua-duanya,” katanya.


Saintis percaya manusia boleh bernafas menerusi punggung
Oleh KOSMO!

21 Jun 2022, 8:00 pm
WASHINGTON – Sekumpulan saintis melaporkan penemuan baharu yang menyimpulkan bahawa manusia mungkin boleh bernafas melalui punggung, lapor akhbar Daily Star semalam.
Berdasarkan laporan mengenainya dalam jurnal Clinical and Translational Resource and Technology Insights, kumpulan saintis tersebut melakukan  beberapa  eksperimen ke atas tikus dan babi berdasarkan keadaan metabolisme perlahan bagi penyu.
Ia dilakukan dengan cara menggosok usus haiwan bagi menipiskan lapisan mukosa yang  mengurangkan halangan kepada aliran darah.
Haiwan-haiwan itu kemudian ditempatkan di dalam sebuah bilik yang kurang oksigen.
“Haiwan-haiwan yang tidak dapat bernafas dan tidak menerima pengudaraan usus mati selepas kira-kira 11 minit.
“Haiwan yang menerima pengudaraan usus tanpa menggosok usus bertahan hampir dua kali lebih lama, iaitu kira-kira 18 minit. Ini menunjukkan terdapat sedikit udara yang dihirup.

“Akhir sekali, 75 peratus haiwan yang mana ususnya telah digosok dan menerima oksigen bertekanan di dalam rektum mampu bertahan selama sejam. Ia adalah tempoh masa keseluruhan eksperimen itu,” kata laporan tersebut.
Keadaan itu membuktikan bahawa tikus dan babi mampu bernafas menerusi usus di bawah keadaan yang betul. Hasil kajian menyebabkan  saintis-saintis percaya bahawa spesies mamalia lain termasuk manusia boleh bertindak demikian.
Bagaimanapun, tiada sebarang ujian dilakukan ke atas manusia setakat ini dan tidak dapat dipastikan sama ada saintis mempunyai perancangan untuk melakukan demikian. – Agensi


Kapal mega belum siap Genting Hong Kong mungkin jadi sekerap
Oleh KOSMO!

21 Jun 2022, 6:30 pm
BERLIN – Sebuah kapal penumpang mega belum siap, Global Dream II yang dijangka menjadi antara kapal terbesar dunia, akan dijual sebagai sekerap selepas pemiliknya, syarikat Genting Hong Kong muflis, lapor laman berita RT.
Pentadbiran kebankrapan kini cuba untuk menjual sesetengah sistem dan enjin kapal berkenaan, demikian menurut majalah industri kapal Jerman, An Bord yang memetik kenyataan pentadbir insolvensi, Christoph Morgen.
Badan kapal yang belum siap akan dijual sebagai sekerap selepas itu.
Pentadbir insolvensi kini lebih tertumpu kepada ‘kakak’ kapal tersebut, Global Dream yang terkandas di limbungan kapal MV Werften di pesisir rantau Baltik, Jerman.
Limbungan kapal itu muflis awal tahun ini dan diambil alih oleh Sistem Marin ThyssenKrupp. Syarikat itu dijangka menggunakan limbungan tersebut bagi membina kapal tentera laut termasuk kapal selam.
Kapal Global Dream kini 80 peratus siap dan boleh terapung  justeru, ia boleh ditunda  ke mana-mana sahaja di dunia, demikian menurut pentadbiran insolvensi.

Setakat ini, pentadbiran itu gagal mencari pembeli kapal tersebut. Syarikat perkapalan berpangkalan di Sweden, Stena dilaporkan berminat mendapatkan kapal itu tetapi menarik diri pada Mei lalu.
Sekiranya pemilik baharu untuk kapal mega itu gagal dicari, Global Dream mungkin berakhir seperti Global Dream II, demikian menurut An Bord.
Kedua-dua kapal itu dibina untuk menjadi antara kapal terbesar dunia dengan berat sekitar 208,000 tan kasar dan boleh memuatkan lebih 9,000 penumpang. – Agensi


Kepala bayi dipenggal, ditinggal di dalam rahim
Oleh KOSMO!

21 Jun 2022, 9:00 pm
ISLAMABAD, PAKISTAN – Seorang wanita di Pakistan terpaksa berdepan dengan detik trauma dalam hidup  apabila kepala bayinya dipenggal secara tidak sengaja oleh seorang kakitangan perubatan sebelum ditinggalkan di dalam rahimnya.
Menurut laman berita NDTV, kejadian tersebut berlaku di sebuah perkampungan di wilayah Sindh, Ahad lalu.
“Wanita berusia 32 tahun itu pada awalnya telah pergi ke sebuah pusat perubatan pedalaman (RHC) di kawasan tempat tinggalnya.
“Namun, disebabkan tiada doktor sakit puan, kakitangan  tidak berpengalaman itu telah menyebabkan dia berdepan dengan trauma,” kata ketua unit ginekologi Universiti Perubatan dan Kesihatan Liaquat (LUMHS), Profesor Raheel Sikander.
Menurut Raheel, kakitangan tersebut terpenggal kepala bayi berkenaan di dalam rahim wanita itu dan tidak mengeluarkannya.
Ketika pesakit tersebut berdepan dengan situasi kritikal, dia dikejarkan ke sebuah hospital terdekat di bandar Mithi, di mana tiada kemudahan untuk merawatnya.

Mereka kemudian membawanya ke LUMHS, di mana keseluruhan mayat bayi berkenaan dibawa keluar dari rahim wanita itu. Tindakan pantas tersebut dapat menyelamatkan pesakit itu.
Susulan insiden itu, Ketua Pengarah Perkhidmatan Kesihatan Sindh, Dr. Juman Bahoto telah mengarahkan siasatan dijalankan bagi kes tersebut.
Jawatankuasa siasatan akan mengenal pasti kejadian sebenar terutamanya situasi ketiadaan pakar ginekologi dan kakitangan wanita di RHC tersebut. – AGENSI


Harga siling ayam, telur dan subsidi minyak dimansuhkan mulai 1 Julai ini
Oleh MOHD. HUSNI MOHD. NOOR

21 Jun 2022, 6:25 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) memutuskan harga kawalan siling ayam, telur ayam dan subsidi minyak masak tulen bagi pek kemasan botol tidak akan diteruskan mulai 1 Julai ini.
Menterinya, Datuk Seri Alexander Nanta Linggi berkata, harga barangan itu dijangka meningkat dan akan ditentukan oleh pasaran.
Beliau berkata, tindakan itu dibuat bagi memastikan bekalan bahan makanan dan harga dalam pasaran akan lebih stabil dalam tempoh jangka panjang.
“Kami jangka harga siling ayam akan naik selepas 30 Jun ini berbanding RM8.90 sekilogram ketika ini tetapi pihak industri telah memberi jaminan harganya tidak akan naik terlalu mendadak.
“Saya dimaklumkan oleh pihak industri bahawa harga siling ayam sekilogram akan berlegar sekitar RM10 sekilogram. Saya tidak berani sahkan berapa harganya nanti kerana apabila harga kawalan ditarik, harga akan diapungkan ikut pasaran.
“Bagaimanapun, kami bagi jaminan kenaikan harga ayam tidak akan naik mendadak tapi jika ia berlaku, kami akan pantau dan gunakan peraturan sedia ada,” katanya pada sidang akhbar selepas sesi libat urus bersama pemain industri di sini, hari ini.

Katanya, sebelum ini, kerajaan telah mengawal harga siling ayam dan telur ayan bagi membantu meringankan kenaikan harga barangan namun, tindakan itu menyebabkan herotan pasaran dan harga.
Dalam pada itu, Alexander berkata, kerajaan masih meneruskan subsidi minyak masak polibeg pada harga RM2.50 sekilogram untuk semua pengguna di seluruh negara.
Bagaimanapun, katanya, subsidi minyak masak tulen bagi pek kemasan botol 2kg, 3kg dan 5kg tidak akan diteruskan mulai 1 Julai ini dan ia akan ditentukan oleh harga minyak sawit mentah dunia. – KOSMO! ONLINE


Gigi rongak, Aaron Aziz masih dipuji kacak
Oleh MOHAMMAD SHAHEMY AZMI

21 Jun 2022, 7:02 pm
PETALING JAYA – Gara-gara kejadian tidak disengajakan semasa di lokasi penggambaran, separuh gigi hadapan pelakon Datuk Aaron Aziz patah dan rongak.
Menerusi perkongsian yang dimuat naik dalam Instagram miliknya, Aaron, 46, menunjukkan keadaan gigi hadapannya yang patah akibat kejadian yang berlaku membabitkan seorang pelakon lagak ngeri.
“Nak jadi pelakon tak? Nak jadi pelakon kena bersedia jika gigi patah,” katanya menerusi sebuah video.
Ujar pemilik nama lengkap Aaron Mustapha Aziz itu, kemalangan kecil itu berlaku secara tidak sengaja melibatkan seorang pelakon lagak ngeri di lokasi penggambaran.
Walaupun kehilangan gigi, Aaron tidak mahu menyalahkan sesiapa kerana menganggap perkara tersebut merupakan asam garam dalam dunia lakonan.
“Stuntman (pelakon lagak ngeri) tidak sengaja. Jadi tiada siapa hendak disalahkan. Saya saja mahu kongsi wajah buruk saya. Yang penting saya masih stylo (bergaya),” ujarnya.

Menjengah dalam ruangan komen, pelakon filem Ombak Rindu itu masih mendapat pujian peminatnya yang memujinya masih lagi kelihatan kacak walaupun dalam keadaan gigi rongak.
“Tetap kacak walaupun gigi patah,” puji seorang peminatnya.
“Tak mengapa bang. Tetap nampak kacak dan jambu,” komen seorang lagi pengguna Instagram.
Menerusi sebuah hantaran terkini, difahamkan Aaron telah pun membaiki semula giginya yang patah selepas mendapatkan khidmat daripada seorang doktor gigi di Setia Alam. – KOSMO! ONLINE


Sukan Komanwel 2022: Skuad boling padang azam lakukan kejutan
Oleh KOSMO!

21 Jun 2022, 6:49 pm
NAZARUDIN SHAHARI
PORT DICKSON – Pasukan boling padang kebangsaan ke Sukan Komanwel 2022 berazam melakukan kejutan dengan meraih lebih daripada dua pingat berbanding sasaran yang ditetapkan.
Ketua jurulatih pasukan itu, Zuraidi Puteh berkata, kejutan itu mampu dibuat berdasarkan prestasi dan kemampuan yang dipamerkan oleh para pemain dalam kejohanan dan sesi latihan sehingga kini.
Bagaimanapun, beliau enggan mendedahkan acara yang dijangka meraih pingat tetapi tiada tersenarai dalam sasaran yang ditetapkan oleh pihak berkuasa sukan negara.
“Kami ada sasaran yang lebih daripada Majlis Olimpik Malaysia (MOM) dan Persekutuan Lawn Bowls Malaysia (PLBM). (Sasaran ini) hanya  kami sahaja yang tahu.
“Dalam empat acara yang disertai kelak, semua berpeluang mendapatkan pingat yang akan kami terjemahkan semasa kejohanan itu nanti,” katanya.

Beliau berkata kepada pemberita selepas menerima lawatan Timbalan Chef de Mission (CDM) ke Sukan Komanwel Birmingham 2022, Gerrard Clair Monteiro di kem motivasi pasukan itu di sini hari ini.
Sebelum ini, MOM dan PLBM menetapkan sasaran dua pingat untuk pasukan boling padang negara dalam kejohanan berkenaan dengan salah satunya ialah pingat emas.
Sementara itu, Gerrard  memberitahu, beliau berpuas hati dengan persiapan yang dilakukan oleh pasukan itu yang akan bertanding mulai 29 Julai hingga 6 Ogos ini.
Katanya, seramai lima pemain lelaki dan lima pemain wanita akan berlepas ke United Kingdom pada 4 Julai ini untuk menyertai latihan dan beberapa siri perlawanan persahabatan di sana sebelum kejohanan itu berlangsung.
“Gabungan pemain baharu dan lama ini dianggap terbaik dan mampu memberi cabaran kepada pasukan lawan termasuk pasukan yang terlihat kuat seperti tuan rumah, Australia dan Wales,” katanya.
Dalam pada itu, jaguh boling padang negara, Siti Zalina Ahmad dan Emma Firyana Saroji yang membawa pulang satu pingat emas dalam Sukan Komanwel Gold Coast pada 2018 yakin peluang pasukan itu lebih baik dalam temasya kali ini.
Kata mereka, semua pemain telah menunjukkan kemampuan yang baik dalam sesi latihan dan kejohanan yang disertai termasuk pertandingan The Four Nations Test Event di Royal Leamington Spa, United Kingdom bulan lalu.
“Kami mengharapkan sokongan dan doa daripada seluruh rakyat Malaysia supaya dapat mencapai kejayaan lebih baik kali ini,” katanya. – KOSMO ONLINE!


Bugatti RM9 juta milik Cristiano Ronaldo rempuh dinding
Oleh KOSMO!

21 Jun 2022, 7:30 pm
PULAU MAJORCA, SEPANYOL – Sebuah kereta mewah milik bintang bola sepak, Cristiano Ronaldo dilaporkan mengalami kerosakan selepas merempuh dinding sebuah kediaman di Pulau Majorca, Sepanyol, lapor akhbar Daily Star semalam.
Ketika kejadian, supercar model Bugatti Veyron berharga £1.7 juta (RM9.1 juta) itu dipandu seorang pekerjanya.
Menurut laporan, Ronaldo dan keluarganya berada di pulau peranginan tersebut bagi menikmati percutian dan dua buah kereta miliknya turut dibawa ke situ.
Pekerja yang memandu kereta itu dilaporkan tidak mengalami kecederaan serius dan dipercayai terdapat lebih daripada seorang  berada di dalam kenderaan tersebut ketika kejadian.
Bahagian hadapan supercar tersebut bagaimanapun mengalami kerosakan yang agak teruk.
Penyerang kelab Manchester United itu tiba di Majorca bersama lima anaknya dan pasangan, Georgina Rodriguez pada 14 Jun lalu.

Polis masih menyiasat insiden tersebut. – Agensi


Lelaki saman sahabat karib RM790,000 kerana bercinta dengan isterinya
Oleh KOSMO!

21 Jun 2022, 7:00 pm
TAIPEI – Seorang lelaki di Taiwan menyaman sahabat karibnya sebanyak 1.2 juta yuan (RM787,951) kerana menjalinkan  hubungan sulit dengan isterinya, lapor portal berita Wolipop hari ini.
Lelaki  hanya dikenali sebagai Li itu pada awalnya bersahabat baik dengan rakan sekerjanya, Shi. Mereka merupakan anggota polis di Bandar Baharu Taipei.
Disebabkan hubungan yang akrab, Shi kerap pergi ke rumah Li selepas lelaki itu berkahwin dengan isterinya pada 2018.
Akibat sering bertemu, Shi dan isteri Li menjadi semakin rapat dan melakukan hubungan terlarang tanpa pengetahuan Li. Hubungan mereka akhirnya didedahkan oleh isteri Li sendiri kerana enggan terus berahsia.
Selepas mengetahui perkara itu, Li berasa amat marah kerana dikhianiati oleh rakan baiknya.
Selain mahu bercerai dengan isterinya, dia turut mengemukakan tuntutan saman ke atas Shi sebanyak 1.2 juta yuan (RM787,951) kerana mengganggu rumah tangganya.

Ketika perbicaraan, Shi mengakui perbuatannya dan meminta maaf selain memohon mahkamah meringankan jumlah saman kerana mengakui sedang menjaga ibu bapanya yang telah uzur.
Pihak mahkamah akhirnya membuat keputusan agar Shi membayar pampasan sebanyak 600,000 yuan (RM393,961) kepada Li atas hujah bahawa dia telah bertindak melampaui batas dengan memusnahkan perkahwinan rakan baiknya itu sehingga menyebabkan kerugian kepada banyak pihak. – Agensi


KDN bertanggungjawab saring keselamatan pekerja asing
Oleh MUHD AFIQ AL-HAFIZ MAT YUSOF

21 Jun 2022, 5:15 pm
KUALA LUMPUR – Pelaksanaan saringan keselamatan pekerja asing untuk masuk ke negara ini masih di bawah tanggungjawab Kementerian Dalam Negeri (KDN).
Menterinya, Datuk Seri Hamzah Zainudin berkata, KDN bertanggungjawab berkaitan hal ehwal keselamatan manakala Kementerian Sumber Manusia (KSM) terlibat dalam pengambilan pekerja asing.
“KSM kini menentukan kuota pengambilan pekerja asing kerana dahulu ia di bawah bidang kuasa KDN.
“Namun, penapisan keselamatan masih dilakukan oleh KDN dahulu, kini dan selamanya,” katanya pada sidang akhbar selepas Majlis Penyerahan Kontrak Projek NIISe di Hotel Royale Chulan di sini hari ini.
Menurut beliau, ia bertujuan memastikan peratusan warga asing yang dibenarkan bekerja dalam sektor keselamatan dan pembantu rumah.
Dalam pada itu, ketika ditanya mengenai tindakan UNHCR memberikan kad pengesahan pelarian kepada beberapa individu warga Indonesia, beliau berkata pihaknya akan menjalankan siasatan berhubung perkara tersebut.

“KDN sedang mengumpul bukti-bukti kukuh sebelum mengambil sebarang tindakan terhadap pihak yang didapati terlibat dalam kegiatan tersebut.
“Satu atau dua orang mungkin boleh kata mereka silap tetapi kalau ada banyak bukti, silap apa lagi kalau ada banyak. Ada sesuatu yang mereka cuba sorokkan daripada kita,” jelasnya.
Terdahulu, KDN menerusi operasi penguatkuasaan pada 28 Mei lalu berjaya mengesan beberapa warga Indonesia yang memiliki kad pelarian dikeluarkan Suruhanjaya Tinggi Pertubuhan Bangsa-Bangsa Bersatu mengenai Pelarian (UNHCR).
Perkara tersebut menimbulkan kemusykilan bagaimana UNHCR mengeluarkan kad pengesahan pelarian kepada warga Indonesia tersebut seolah-olah mereka sah tinggal di negara ini. – KOSMO! ONLINE.
Kapsyen : Hamzah ketika sidang akhbar selepas merasmikan Majlis Penyerahan Kontrak Projek NIISe di Hotel Royale Chulan di sini hari ini.


Angkasa pertahan kedudukan Ahli Lembaga ICA
Oleh KOSMO!

21 Jun 2022, 5:09 pm
PETALING JAYA – Anggota Lembaga Angkatan Koperasi Kebangsaan Malaysia Berhad (Angkasa), Datuk Kamarudin Ismail dipilih semula sebagai Ahli Lembaga Ikatan Koperasi Antarabangsa (ICA) bagi penggal 2022–2026.
Beliau mempertahankan kedudukan melalui pengundian pada Perhimpunan Agung ICA 2022 di Hotel Silken Al-Andalus, Seville, Sepanyol.
Seramai 15 orang ahli lembaga daripada 21 calon dipilih untuk berkhidmat bagi tempoh empat tahun, dengan Dr. Ariel Guarco dari Argentina telah dipilih semula sebagai Presiden ICA yang baharu.
Menteri Pembangunan Usahawan dan Koperasi, Tan Sri Noh Omar berkata, pemilihan semula Kamarudin sebagai Ahli Lembaga di peringkat global merupakan satu penghormatan dan pengiktirafan buat gerakan koperasi negara.
“Kejayaan ini menunjukkan Malaysia telah melahirkan tokoh koperasi di peringkat antarabangsa dan dengan adanya warga Malaysia dalam kepimpinan ICA, saya melihat akan wujudnya jambatan yang dapat menghubungkan koperasi di Malaysia dan koperasi di negara luar.
“Harapan saya koperasi tidak harus terikat dengan perniagaan berkisar dalam negara sahaja malah terlibat dalam perdagangan antarabangsa selain penyumbang kepada aktiviti import dan eksport,” katanya dalam satu kenyataan hari ini. – KOSMO! ONLINE


Ikan pari terbesar ditangkap di Kemboja
Oleh KOSMO!

21 Jun 2022, 5:30 pm
PHNOM PENH, KEMBOJA – Seorang lelaki di Kemboja berjaya menaikkan seekor ikan pari seberat 299 kilogram (kg)  sekali gus mengatasi rekod terdahulu bagi ikan air tawar terbesar  pernah ditangkap, lapor akhbar Daily Star semalam.
Haiwan itu ditangkap pada 13 Jun lalu di Sungai Mekong sebelum lelaki tersebut menghubungi pasukan penyelidik Wonders of the Mekong untuk memeriksa  hasil tangkapan itu.
“Selama 20 tahun kami mengkaji ikan-ikan gergasi di sungai dan tasik merentasi enam benua, ini merupakan ikan air tawar terbesar yang pernah ditemui atau yang didokumentasikan di seluruh dunia.
“Ia memberikan  isyarat positif. Ikan  pari ini ditangkap di Sungai Mekong yang kini berdepan dengan pelbagai cabaran,” kata seorang ahli biologi yang mengetuai Wonders of the Mekong, Dr. Zeb Hogan.
Menurut Hogan, usaha mencari dan mendokumentasikan ikan adalah tugas penting.
“Ikan pari ini menjadi bukti bahawa alam semula jadi masih boleh menawarkan penemuan baharu dan luar biasa. Ia juga menunjukkan bahawa kebanyakan makhluk akuatik besar masih belum dikaji,” kata Hogan.

Ikan pari tersebut mempunyai lebar berukuran 2.1 meter (m) dan panjang 3.9 m. Selepas dikaji, haiwan itu ditandakan sebelum dilepaskan semula ke dalam air.
Pada 2005, seekor ikan keli ditangkap seorang lelaki di Thailand dengan berat kurang 6.8 kg berbanding ikan pari gergasi tersebut.
Ikan pari gergasi ikan air tawar merupakan spesies terancam kerana kerap ditangkap selama berpuluh-puluh tahun oleh manusia untuk tujuan makanan atau diletakkan di dalam akuarium. – Agensi


Lelaki di India kahwini dua wanita serentak
Oleh KOSMO!

21 Jun 2022, 6:00 pm
NEW DELHI – Seorang lelaki di India menjadi perhatian ramai apabila mengahwini dua wanita serentak selepas mengaku bahawa dia mencintai kedua-duanya, lapor majalah berita India Today semalam.
Sandeep Oraon mengahwini dua teman wanitanya iaitu  Kusum Lakra dan Swati Kumari dalam satu upacara serba ringkas di sebuah kampung dalam negeri Jharkhand.
Menurut laporan, Sandeep  menjalinkan hubungan cinta selama tiga tahun bersama Kusum sehingga melahirkan seorang anak.
Hubungan mereka bagaimanapun berdepan cabaran selepas  lelaki itu bekerja di sebuah kilang membuat batu-bata di Bengal Barat.
Di situ, dia berkenalan dengan Swati yang turut bekerja di kilang berkenaan. Kedua-dua mereka terus berhubung dan menjadi semakin rapat.
Bagaimanapun, hubungan mereka ditentang oleh ahli keluarga dan penduduk kampung yang menghidu perkara itu.

Selepas beberapa siri pertelingkahan, penduduk memanggil ketua kampung dan membuat keputusan bahawa Sandeep perlu mengahwini kedua-dua teman wanitanya serentak. Tiada sesiapa pun dari pihak keluarga atau penduduk menentang keputusan tersebut.
“Saya mungkin berdepan dengan masalah dari segi undang-undang kerana mengahwini dua wanita serentak, namun saya mencintai kedua-dua mereka dan tidak boleh hidup tanpa salah seorang daripadanya,” kata Sandeep. – Agensi


CCTV pusat beli belah ‘skodeng’ pengguna tandas
Oleh KOSMO!

21 Jun 2022, 5:46 pm
PETALING JAYA – Menjadi kebiasaan pusat beli belah dilengkapi dengan televisyen litar tertutup (CCTV) bagi mengawal keselamatan dan mengawasi pergerakan pengunjung serta penghuni di dalamnya.
Namun, baru-baru ini tular sebuah rakaman dikongsikan pengguna TikTok yang terkejut apabila salah satu kedudukan CCTV di sebuah pusat beli belah di Johor dihalakan ke arah tandas awam sehingga mengundang tanda tanya ramai.
“Nasib baik belum buka semuanya,” tulisnya menerusi ruang kapsyen.
Dalam pada itu, orang ramai turut memberi pelbagai reaksi berhubung kejadian tersebut yang rata-ratanya meminta agar pihak berkuasa membuat tinjauan dan pemeriksaan di pusat beli belah agar dapat mengelak dari berlakunya masalah jenayah.
“Takutnya, perlu ada tindakan segera pihak berkuasa, semak arah semua CCTV di pusat beli belah, mungkin ada yang sengaja nak ambil kesempatan, bahaya,” ujar Nana.
“Awak tangkap gambar, jumpa petugas di kaunter, buat aduan tentang kedudukan CCTV, sebab selalunya memang pihak teknikal yang buat,” kata Paan.

“Sebab itu kalau nak guna tandas awam, kena tengok sekeliling dulu, risau dirakam sambil buang air besar, kesalahan jenayah kalau memang ada pihak sengaja lakukan perkara ini, kadang itu, ada kamera kecil dalam tandas orang letak,” pesan Shahril. – KOSMO! ONLINE


Empat murid loya, gas bocor di sekolah
Oleh NOR AZIAH MAT NOH

21 Jun 2022, 5:24 pm
SUBANG JAYA – Empat murid Tahun 5 mengalami simptom loya serta pening kepala apabila penunu bunsen bocor ketika menlakukan eksperimen di makmal sebuah sekolah di USJ 15, di sini tengah hari tadi.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan berhubung kejadian itu pada pukul 1.20 tengah hari tadi.
“Seramai 10 anggota bersama dua jentera dari Balai Bomba dan Penyelamat (BBP) Shah Alam dikejarkan ke lokasi kejadian.
“Setibanya di lokasi, pihak kami mendapati berlaku kebocoran gas penunu bunsen jenis mudah alih di makmal semasa menjalankan eksperimen,” katanya dalam kenyataan.
Jelasnya, kejadian itu menyebabkan empat murid berusia 11 tahun mengalami loya dan dihantar ke Hospital Shah Alam bagi mendapatkan rawatan.
Anggota bomba membuka tingkap dan pintu makmal bagi melepaskan gas tersebut. Empat murid tersebut dilaporkan stabil. – KOSMO! ONLINE


9 penagih dadah dicekup bantu siasatan kes budak kritikal
Oleh ROSLIZA MOHAMED

21 Jun 2022, 6:00 pm
KOTA BHARU – Seramai sembilan orang penagih dadah di Kampung Seri Mahligai, Kuala Krai dekat sini dicekup bagi membantu siasatan berhubung kes seorang budak empat tahun yang kritikal selepas dipercayai diberi dadah jenis methamphetamine, Sabtu lalu.
Pemangku Ketua Polis Kelantan, Datuk Muhamad Zaki Harun berkata, kesemua suspek berusia dalam lingkungan 18 hingga 40 tahun ditahan menerusi Ops Tapis Khas yang dijalankan pada pukul 1 pagi tadi.
Menurutnya, dalam tangkapan itu, polis turut merampas sebanyak 102 biji pil kuda yang dianggarkan bernilai RM1,000 bersama mereka.
“Ops Tapis Khas ini dijalankan selepas tangkapan seorang lelaki yang merupakan bapa saudara kepada kanak-kanak lelaki yang kini kritikal selepas dipercayai diberi dadah jenis methamphetamine.
“Kesemua suspek ditahan di kawasan berasingan di kampung tersebut dan mereka direman selama empat hari bermula hari ini,” katanya ketika ditemui pemberita selepas melawat mangsa di wad unit rawatan rapi (ICU) kanak-kanak Hospital Raja Perempuan Zainab II di sini hari ini.
Mengulas lanjut, menurut Muhamad Zaki, kes disiasat mengikut Seksyen 39A(1) Akta Dadah Berbahaya 1952, Seksyen 12(3) dan Seksyen 15(1)(a) akta yang sama.

Dalam perkembangan sama, katanya, polis sudah menghantar sebuah kereta jenis Proton Saga dinaiki oleh mangsa untuk siasatan
lanjut bagi mengetahui punca sebenar kejadian tersebut.
“Sebelum kejadian, mangsa dipercayai menaiki kereta bersama suspek yang merupakan bapa saudaranya untuk mengambil bekalan dadah.
“Kita tidak menolak kemungkinan terdapat lebihan dadah di dalam kereta tersebut semasa suspek mengambilnya, namun siasatan lanjut mengenai kejadian itu masih dijalankan,” katanya. – KOSMO! ONLINE


Cloudflare masalah teknikal, banyak laman web tidak boleh diakses
Oleh KOSMO!

21 Jun 2022, 5:27 pm
PETALING JAYA – Kecoh seketika di media sosial apabila orang ramai memaklumkan tidak boleh mengakses beberapa laman web tempatan mahupun antarabangsa.
Perkara sama turut berlaku di laman web rasmi Kosmo! Online apabila gagal diakses selama setengah jam tengah hari tadi.
Perkara itu dipercayai mempunyai kaitan dengan penyedia perkhidmatan sambungan internet sedunia, Cloudflare.
Menurut platform pemantau masalah laman web, Downdetector oleh Ookla, pihaknya mengesa aduan terhadap masalah Cloudflare meningkat sekitar 2.30 petang tadi.
Sementara itu Cloudflare melalui Twitter rasminya berkata, isu berkenaan telah dikenal pasti kira-kira pukul 2.57 petang tadi dan proses baik pulih sedang dijalankan. – KOSMO! ONLINE


Video ‘rider’ curi bungkusan tular
Oleh SITI NUR MAS ERAH AMRAN

21 Jun 2022, 4:28 pm
SEBERANG PERAI – Satu video rakaman televisyen litar tertutup (CCTV) yang memaparkan seorang pekerja syarikat perkhidmatan penghantaran dipercayai mencuri bungkusan barangan yang ditinggalkan di hadapan rumah di Kepala Batas di sini tular di media sosial.
Menerusi satu video berdurasi 52 saat yang dimuat naik individu bernama Arzlie Amir, kelihatan seorang ‘rider’ yang menunggang motosikal mengelilingi kawasan taman perumahan terbabit beberapa kali.
Difahamkan, lelaki tersebur turut singgah di rumah jiran dan berpura-pura untuk menjual kuih sebelum mengambil bungkusan yang terletak di tepi pagar kediaman teres terbabit.
Berdasarkan kapsyen pemilik video, nombor plat motosikal terbabit sudahpun diperolehi namun ‘rider’ itu diberi peluang untuk memulangkan kembali bungkusan yang diambil kepada tuan rumah.
Susulan tindakannya itu, lelaki tersebut telah mendapat pelbagai kecaman daripada netizen dengan rata-ratanya menyifatkan yang dia sudah mencemarkan nama baik ‘rider’ lain yang ikhlas mencari rezeki.
Sementara itu, Ketua Polis Daerah Seberang Perai Utara, Asisten Komisioner Mohd. Radzi Ahmad mengesahkan kejadian tersebut berlaku di Bertam Putra namun tiada laporan polis dibuat setakat ini. KOSMO! ONLINE


Polis India berkas tiga suspek kes pembunuhan Sidhu Moose Wala
Oleh KOSMO!

21 Jun 2022, 5:40 pm
NEW DELHI – Polis India menangkap tiga lelaki yang didakwa membunuh bintang irama hip-hop, Sidhu Moose Wala dan merampas pelbagai jenis senjata api daripada ketiga-tiga suspek termasuk pelancar grenad.
Moose Wala atau nama sebenarnya, Shubhdeep Singh Sidhu ditembak mati di dalam keretanya di negeri Punjab, utara India pada bulan lalu.
Lelaki berusia 28 tahun itu merupakan pemuzik popular di India dan dalam kalangan masyarakat Punjabi di luar negara terutamanya di Kanada serta Britain.
Komisioner Khas Polis, H.S. Dhaliwal memberitahu pemberita di Delhi semalam bahawa ketiga-tiga suspek diberkas di negeri Gujarat, barat India hujung minggu lalu.
Polis turut merampas beberapa butir grenad, selaras pelancar grenad, selaras raifal tempur, dan beberapa pucuk pistol daripada kesemua suspek.
Media tempatan melaporkan bahawa gengster berpangkalan di Kanada, Goldy Brar mengaku bertanggungjawab mendalangi pembunuhan penyanyi rap berkenaan.

“Brar memanggil salah seorang pembunuh upahannya pada hari kejadian dan mengarahkannya supaya memastikan Moose Wala mati.
“Sekiranya senjata api gagal, gunakan sahaja bom,” akhbar Hindustan Times memetik seorang pegawai polis sebagai berkata.
Moose Wala mengecapi populariti dengan menerbitkan lagu yang mengkritik penyanyi rap lain dan ahli politik. – Agensi


Jawi akan semak SOP pasukan petugas jenazah Covid-19
Oleh MOHD. HUSNI MOHD. NOOR

21 Jun 2022, 4:19 pm
PUTRAJAYA – Jabatan Agama Islam Wilayah Persekutuan (Jawi) kini sedang menyemak prosedur operasi standard (SOP) berhubung pengurusan jenazah Covid-19 susulan penurunan ketara jumlah kematian akibat virus itu ketika ini.
Jawi menerusi satu kenyataan berkata, antara SOP yang akan diteliti termasuk mengurangkan jumlah petugas pengurusan jenazah.
Status terkini pengurusan jenazah Covid-19
Menurutnya, buat masa ini, jumlah petugas pengurusan jenazah Jawi dan Jabatan Kemajuan Islam Malaysia (Jakim) adalah seramai 91 orang masing-masing 91 petugas lelaki dan 29 petugas wanita.
“Sebelum ini, jumlah petugas pengurusan jenazah pernah mencecah seramai 120 orang,” katanya hari ini.
Setakat semalam, jumlah jenazah Covid-19 diuruskan pasukan itu adalah seramai 4,184 jenazah membabitkan 2,309 jenazah lelaki dan 1,875 jenazah wanita.
Kumpulan teramai jenazah adalah dalam kalangan usia 41 hingga 60 tahun iaitu 1,700 jenazah diikuti 1,584 jenazah (61 hingga 80 tahun), 578 jenazah (21 hingga 40 tahun), 277 jenazah (81 hingga 100 tahun), 43 jenazah (0 hingga 20 tahun) dan dua jenazah berusia antara 101 tahun ke atas.

Dalam pada itu, jumlah jenazah teramai diuruskan di Hospital Kuala Lumpur dengan 1,895 jenazah diikuti Hospital Ampang (718 jenazah), Hospital Canselor Tuanku Mukhriz UKM (563 jenazah) dan Pusat Perubatan Universiti Malaya (541 jenazah).
Jumlah jenazah yang dikendalikan itu adalah dari Kuala Lumpur, Putrajaya dan Labuan. – KOSMO! ONLINE


Sunway Property lancar galeri hartanah Jernih Residences
Oleh MUHAMMAD IKHWAN IDERIS

21 Jun 2022, 4:05 pm
PETALING JAYA – Pemaju hartanah, Sunway Property baru-baru ini melancarkan galeri hartanah untuk pembangunan apartmen servis, Jernih Residences di Kajang.
Jernih Residence dimajukan di atas sebidang tanah berstatus pegangan bebas berkeluasan 2.13 hektar, menawarkan 1,605 unit apartmen servis dengan dua blok kediaman dan empat saiz binaan dalaman daripada 550 kaki persegi (51 meter persegi) hingga 850 kaki persegi (78.9 meter persegi).
Dijual pada harga bermula RM 320,000 atau purata RM 500 sekaki persegi, projek berkenaan dibangunkan secara strategik bersebelahan Stesen MRT Sungai Jernih, sekali gus menawarkan kemudahan kepada penduduk yang mementingkan ketersambungan dan kebolehcapaian.
Pengarah Eksekutif Kanan Sunway Property, Chong Sau Min berkata, harga mampu milik yang ditawarkan Jernih Residence membolehkan pembeli muda dan mereka yang ingin menaik taraf pemilikan kediaman peluang untuk membeli rumah tanpa perlu berkompromi dengan kualiti dan kemudahan.
“Garis panduan Reka Bentuk dan Seni Bina Pembangunan Sunway (SDDA) membolehkan kami membangunkan Jernih Residence dengan menawarkan gaya hidup holistik, lestari dan bersepadu untuk penduduk.
“Konsep Kehidupan Berorientasikan Transit yang ditawarkan di Jernih Residence merangkumi gabungan ketersambungan terbaik menerusi pengangkutan awam dan lebuh raya utama, kemudahan bandar dan gaya resort,” katanya dalam satu kenyataan.

Sejajar dengan kehendak pasaran untuk gaya hidup berteraskan kesihatan, kemudahan ala resort di Jernih Residence direka untuk menggalakkan aktiviti luar dan santai.
Antara kemudahan disediakan termasuk kolam infiniti sepanjang 30 meter, kolam dan gelongsor renang kanak-kanak, jakuzi, taman herba dan kawasan permainan.
Aras satu dan dua blok kediaman turut memiliki 41 unit premis runcit dengan keluasan bersih yang boleh disewa berjumlah 42,609 kaki persegi (3,958 meter persegi).
Setakat ini, projek itu telah menerima sebanyak 10,000 pendaftaran. – KOSMO! ONLINE


Pertukaran cuti hujung minggu Johor bukan dalam waktu terdekat
Oleh KHAIRUL MOHD. ALI

21 Jun 2022, 4:05 pm
ISKANDAR PUTERI – Keputusan untuk menukar cuti hujung minggu negeri ini daripada Jumaat dan Sabtu kepada Sabtu dan Ahad tidak akan dilakukan dalam waktu terdekat ini.
Pengerusi Jawatankuasa Perumahan dan Kerajaan Tempatan Negeri Johor, Datuk Mohd. Jafni Md. Shukor berkata, hal itu kerana perkara tersebut memerlukan perkenan Sultan Johor, Sultan Ibrahim Sultan Iskandar.
Namun menurut beliau, kerajaan negeri sedang mendapatkan maklum balas semua pihak berkepentingan berhubung isu tersebut.
“Di peringkat kerajaan negeri, perkara ini masih tidak ada sebarang keputusan lagi, cuma kita sedang kaji dan mendengar permintaan dalam kalangan rakyat dan pihak berkepentingan.
“Tetapi buat masa ini belum ada apa-apa keputusan lagi kerana hakikatnya kajian menyeluruh perlu dibuat, perkara ini juga berkaitan dengan titah Tuanku, jadi sudah tentu perkenan Tuanku lebih utama.
“(Tetapi) bukan akan dilakukan dalam waktu terdekat lah,” katanya.

Beliau berkata demikian sebagai menjawab soalan pemberita berhubung dakwaan kemungkinan Johor sedang mengkaji pertukaran pelaksanaan cuti hujung minggu yang ditetapkan ketika ini.
Pada 14 Jun lalu, Onn Hafiz memaklumkan bahawa kerajaan negeri akan mengkaji semula penetapan hari cuti hujung minggu negeri berkenaan yang ketika ini ditetapkan pada Jumaat dan Sabtu.
Beliau dilaporkan berkata, kajian itu akan dibuat ekoran terdapat keluhan daripada masyarakat mengenai perbezaan hari cuti sektor swasta dan kerajaan selain bagi memastikan ibu bapa dan anak-anak dapat berehat pada hari yang sama.
Pada 23 November 2013, Sultan Johor, Sultan Ibrahim Sultan Iskandar menitahkan pertukaran cuti minggu negeri Johor kepada hari Jumaat dan Sabtu berkuatkuasa 1 Januari 2014.
Keputusan itu dibuat selaras dengan negeri Johor yang paling awal mengiktiraf agama Islam sebagai agama rasmi dan dibuat bagi memudahkan kaum lelaki yang beragama Islam menunaikan solat Jumaat dalam keadaan sempurna dan tidak tergesa-gesa.
Johor sebelum itu juga pernah menjadikan hari Jumaat dan Sabtu sebagai cuti minggu sebelum tahun 1994.
Malah negeri lain seperti Kedah, Kelantan dan Terenganu turut mengamalkan cuti Jumaat dan Sabtu sebagai cuti minggu di negeri tersebut.  – KOSMO! ONLINE


[KEMASKINI] Empat remaja lari dari rumah kebajikan, menumpang di rumah bapa saudara
Oleh KHAIRULMIZAN YAHYA

21 Jun 2022, 4:13 pm
KUANTAN – Empat remaja termasuk tiga beradik yang melarikan diri dari rumah kebajikan di Kampung Kempadang, di sini, ditemui berada di rumah bapa saudara mereka di Lorong Pak Mahat, Kampung Kempadang, di sini.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, keempat-empat remaja terbabit dilaporkan lari dari rumah kebajikan berkenaan melalui pintu belakang kira-kira pukul 12.30 tengah malam, semalam.
“Kehilangan empat remaja berusia 13 hingga 15 tahun terbabit disedari penyelia asrama berusia 35 selepas dimaklumkan penghuni lain sebelum membuat laporan polis kira-kira pukul 5.07 petang, semalam,” katanya di sini, hari ini.
Katanya, siasatan awal mendapati, keempat remaja terbabit bertindak demikian dipercayai kerana dimarahi penyelia asrama kerana bermain telefon.
Beliau memberitahu empat remaja berkenaan berasal dari kampung sama di Pekan manakala tiga daripada mereka adalah adik beradik.
“Susulan daripada itu, hasil maklumat yang diperoleh, sepasukan anggota polis dari Unit Rondaan Jenayah (URJ) telah membuat pemeriksaan di sebuah rumah di Lorong Pak Mahat, Kampung Kempadang, di sini, iaitu rumah bapa saudara kepada remaja berkenaan kira-kira pukul 11 malam hari sama.

“Lelaki terbabit mengaku empat remaja berkenaan berada di rumahnya dan kesemua remaja itu dibawa ke Ibu Pejabat Polis Daerah (IPD) Kuantan, di sini, untuk tindakan lanjut,” ujarnya. – KOSMO! ONLINE


Kediaman rasmi Pengarah Hospital Kemamam terbakar
Oleh NIK NUR IZZATUL HAZWANI NIK ADNAN

21 Jun 2022, 3:58 pm
KEMAMAN – Kediaman rasmi Pengarah Hospital Kemaman, Dr. Anuar Japar terbakar di Kampung Gong Limau, Chukai di sini malam tadi.
Kebakaran pada pukul 10.45 malam itu menyebabkan hampir 50 peratus daripada struktur rumah terbabit mengalami kerosakan.
Isteri dan dua anak Anuar yang berada di dalam rumah sewaktu kebakaran berkenaan sempat menyelamatkan diri.
Difahamkan Pengarah Hospital Kemaman iti tiada di rumah kerana berada di Kuala Lumpur atas urusan rasmi.
Ketua Balai Bomba dan Penyelamat Chukai, Mohd. Zailani Abdullah berkata, seramai 17 anggota bomba telah bergegas ke kediaman tersebut sebaik menerima maklumat tentang kebakaran berkenaan.
“Kebakaran dapat dikawal tidak lama kemudian dengan 50 peratus dari struktur rumah dapat diselamatkan.

“Siasatan awal mendapati kebakaran berpunca dari sebuah bilik sebelum merebak melalui siling ke ruang tamu dan stor rumah tersebut,” katanya ketika dihubungi Kosmo! di sini hari ini. – KOSMO! ONLINE


Tiga lelaki ditahan kes curi peralatan elektrik, seorang warga Syria diburu
Oleh NOR SHAFAWATI YUP

21 Jun 2022, 3:56 pm
SEREMBAN – Polis berjaya menahan tiga lelaki yang dipercayai terlibat dalam kes mencuri peralatan elektrik di sebuah premis perniagaan di Putra Point, Bandar Baru Nilai di sini semalam dan merampas barang kes keseluruhan berjumlah RM85,000.
Pemangku Ketua Polis Daerah Nilai, Deputi Superitendan Mat Ghani Lateh berkata, kesemua suspek berusia 18 hingga 48 tahun itu ditahan dalam serbuan pada pukul 11.30 pagi iaitu tidak sampai 24 jam selepas polis menerima aduan daripada mangsa.
“Hasil maklumat diterima, pihak polis Ibu Pejabat Polis Daerah (IPD) Nilai bersama Bahagian Siasatan Jenayah Ibu Pejabat Polis Kontinjen (IPK) Negeri Sembilan telah membuat serbuan di sebuah premis di Putra Point, Bandar Baru Nilai dan menahan tiga lelaki.
“Dalam serbuan itu, semua barang yang dicuri berjaya ditemui semula iaitu tiga buah televisyen, pembesar suara (7), set amplifier mixer (2), lampu laser (1), mikrofon (1) dan tiga gulung wayar termasuk sebuah van Toyota Hiace yang digunakan semasa kejadian,” katanya dalam kenyataan di sini hari ini.
Beliau berkata, anggaran barang yang ditemui dan dirampas itu berjumlah RM85,000.
Menurut Mat Ghani, bagaimanapun pihak polis masih dalam usaha mengesan seorang lagi suspek yang masih bebas iaitu lelaki warganegara Syria dipercayai boleh membantu siasatan.

“Siasatan dijalankan di bawah Seksyen 380 Kanun Keseksaan kerana melakukan curi dalam bangunan dengan jalan menyebabkan kerugian. Jika sabit kesalahan boleh dihukum penjara hingga 10 tahun dan denda,” katanya. – KOSMO! ONLINE


Kerajaan pantau pemain industri ayam kaut keuntungan melampau
Oleh JAMLIAH ABDULLAH

21 Jun 2022, 4:09 pm
ALOR SETAR – Kerajaan memberi amaran kepada pemain industri ayam supaya tidak sewenang-wenangnya menjual bahan bahan mentah itu pada harga terlalu tinggi sehingga membebankan pengguna selepas berakhir skim harga maksimum ayam pada 30 Jun ini.
Menteri Pertanian dan Industri Makanan, Datuk Seri Dr. Ronald Kiandee berkata, pihaknya akan memastikan harga jualan ayam adalah munasabah dan tidak mempunyai elemen keuntungan melampau.
“Harga ayam apabila diapungkan nanti pasti akan melebihi harga kawalan RM8.90 sekilogram dan mungkin akan mencecah sama ada RM10, RM11 atau lebih yang mana harga akan ditentukan mengikut pasaran.
“Kerajaan bagaimanapun akan terus memantau agar tidak ada elemen keuntungan melampau daripada mana-mana pihak dalam industri. Kita tahu berapa harga ayam di ladang sekilogram dan semua kos termasuk kos input,” katanya.
Beliau berkata demikian pada sidang akhbar setelah mengadakan pertemuan dengan syarikat penternakan dan pengeluaran, Bismi Empire Sdn. Bhd. di kilang memproses ayam di Simpang Empat Kangkong di sini hari ini.
Akhbar melaporkan Persekutuan Persatuan-persatuan Penternak Malaysia (FLFAM) menjangkakan harga ayam akan mencecah lebih RM10 sekilogram selepas berakhirnya skim harga kawalan maksimum dan pemberian subsidi kepada penternak pada 30 Jun ini. – KOSMO! ONLINE


Laporan forensik dedah sumber wang Syed Saddiq
Oleh NORLIZAH ABAS

21 Jun 2022, 4:09 pm
KUALA LUMPUR – Mahkamah Tinggi di sini hari ini diberitahu, anggaran RM250,000 yang didakwa hilang daripada peti besi Ahli Parlimen Muar, Syed Saddiq Syed Abdul Rahman adalah hasil simpanan keluarga untuk membiayai kos ubah suai rumah.
Walau bagaimanapun, transkrip laporan forensik mengandungi rakaman perbualan beliau dengan beberapa ahli kumpulan dalam aplikasi WhatsApp mendedahkan, wang itu merupakan sumbangan daripada dana parti politik (discretionary fund) yang pernah dipohonnya.
Laporan forensik itu malah mengandungi perbualan Syed Saddiq dengan ahli-ahli kumpulan mengenai alasan yang akan dimaklumkan kepada pihak media untuk menutup mulut masyarakat berhubung kehilangan wang daripada peti besi di rumahnya.
Laporan forensik itu diperolehi selepas Suruhanjaya Pencegahan Rasuah Malaysia (SPRM) merampas telefon bimbit Rafiq Hakim Razali yang ketika itu merupakan Penolong Bendahari Armada untuk dianalisis.
Perkara itu dimaklumkan Pegawai Penyiasat SPRM, Muhamad Taufik Awaludin ketika memberi keterangan pada perbicaraan hari pertama Syed Saddiq yang menghadapi tuduhan pecah amanah RM1 juta dan salah guna wang RM120,000.
Saksi pendakwaan pertama itu berkata, pihak SPRM mula menjalankan siasatan pada 31 Mac 2020 berhubung kehilangan wang dari rumah Syed Saddiq hasil laporan polis yang dibuatnya bersama-sama ibu bapa.

Ujar Muhamad Taufik, 30, dalam laporannya, Syed Saddiq menyatakan, peti besi itu yang menggunakan kombinasi nombor keselamatan dibuka kali terakhir antara 13 dan 14 Mac 2020.
Menurut laporan itu, tiada kesan umpil pada peti besi manakala biliknya berada dalam keadaan kemas selain hanya individu tertentu yang mengetahui di mana wang tersebut disimpan.
Perbicaraan di hadapan Hakim Datuk Azhar Abdul Hamid bersambung esok.
Syed Saddiq sedang dibicarakan atas pertuduhan pindaan bersubahat dengan Rafiq melakukan pecah amanah dana berjumlah RM1 juta sebuah parti politik dengan menyalahgunakan dana tersebut.
Beliau dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020. -KOSMO! ONLINE


Ibu mangsa kritikal tertelan dadah hidap kanser tahap lima
Oleh ROSALWANI CHE SOH

21 Jun 2022, 4:23 pm
KOTA BHARU – Ibu kanak-kanak lelaki yang kritikal selepas termakan dadah jenis methamphetamine di Kuala Krai kelmarin menghidap kanser payudara tahap lima.
Wanita berusia 36 tahun itu berkata, penderitaannya itu seolah-olah hilang apabila melihat anak bongsu daripada tiga beradik tersebut ditidurkan di Unit Rawatan Rapi (ICU), Hospital Raja Perempuan Zainab II (HRPZ II) di sini sejak kelmarin.
Menurutnya, dia pernah menerima bantuan untuk menjalani rawatan sejak enam tahun lalu, namun sudah dihentikan sejak Disember lalu.
“Saya dan tiga anak bergantung dengan pendapatan bapa yang mengambil upah menoreh getah.
“Kini, anak bongsu yang juga orang kelainan upaya (OKU) dimasukkan ke hospital akibat diberi dadah. Keadaan kesihatannya membuatkan saya seakan-akan melupakan kesakitan akibat kanser,” katanya ketika ditemui pemberita di HRPZ II di sini hari ini.
Kosmo! hari ini melaporkan seorang budak lelaki berusia empat tahun kritikal selepas dipercayai termakan dadah dalam kejadian di Kuala Krai kelmarin.

Kejadian disedari oleh ibu mangsa selepas mendapati anaknya berada dalam keadaan lemah dengan muka kebiru-biruan sebelum dibawa ke Hospital Sultan Ismail Petra, Kuala Krai untuk mendapatkan rawatan pada pukul 5 pagi.
Kanak-kanak itu yang masih kritikal kemudian dipindahkan HRPZ II di sini untuk rawatan lanjut.
Sebelum itu, ibunya juga tidak menyangka keadaan anaknya itu berubah selepas dihantar pulang oleh sepupunya kira-kira pukul 5 petang, Sabtu lalu selepas tiga jam keluar bersama lelaki itu. – KOSMO! ONLINE


Saifuddin wakili Malaysia ke Mesyuarat Komanwel di Rwanda
Oleh AMREE AHMAD

21 Jun 2022, 4:01 pm
PUTRAJAYA – Menteri Luar, Datuk Seri Saifuddin Abdullah bakal mengetuai delegasi Malaysia ke Mesyuarat Ketua Kerajaan Komanwel (CHOGM) di Rwanda berlangsung selama lima hari.
Menurut kenyataan Wisma Putra di sini, program itu kebiasaannya diadakan setiap dua tahun sekali namun mesyuarat ke-26 yang sepatutnya pada 2020 lalu ditunda kerana isu Covid-19.
“Tema kali ini ialah Delivering A Common Future: Connecting Innovating, Transforming yang relevan dengan situasi semasa komuniti global kini berdepan pasca pandemik,” jelasnya.
CHOGM 2022 diadakan di Pusat Konvensyen Kigali yang akan dipengerusikan oleh Presiden Rwanda, Paul Kagame dengan kemuncak persidangan tersebut pada Jumaat dan Sabtu ini.
Kali terakhir mesyuarat dwitahunan itu berlangsung ialah pada 2018 lalu dengan ibu kota London di Britain menjadi tuan rumah manakala CHOGM yang berikutnya pula di Samoa.
Malaysia yang menjadi ahli Komanwel selepas merdeka pada 1957 pernah menganjurkan CHOGM Ke-11 pada 1989 dengan memperakui Deklarasi Langkawi mengenai Alam Sekitar.

Mengulas lanjut, Wisma Putra berkata, mesyuarat mula diperkenalkan pada 1971 lalu dengan Singapura sebagai hos pertama itu dianggap platform penting Malaysia di pentas Komanwel.
Kesemua pemimpin dari 54 negara bekas jajahan Britain itu bakal membincangkan kesan Covid-19 yang mengakibatkan jurang ketara pengagihan kekayaan dan akses kesihatan. – KOSMO! ONLINE


Pemandu lori sampah mengaku rogol kekasih OKU dijel 5 tahun
Oleh MUHAMMAD AYMAN GHAFFA

21 Jun 2022, 3:47 pm
KOTA BHARU – Seorang pemandu lori sampah dijatuhi hukuman penjara lima tahun dan satu sebatan oleh Mahkamah Sesyen di sini hari ini selepas mengaku bersalah atas pertuduhan merogol kekasihnya yang merupakan orang kelainan upaya (OKU) masalah pembelajaran kira-kira tiga minggu lalu.
Tertuduh, Shahrul Azwan Mohd. Shahiran, 27, membuat pengakuan itu selepas pertuduhan terhadapnya dibacakan di hadapan Hakim Mohd. Zul Zakiqudin Zulkifli.
Mengikut pertuduhan, tertuduh didakwa merogol remaja perempuan yang ketika kejadian berusia 15 tahun tiga bulan di sebuah rumah di Bunut Payong di sini kira-kira pukul 2 pagi pada 2 Jun lalu.
Tertuduh didakwa mengikut Seksyen 376 (1) Kanun Keseksaan yang memperuntukan hukuman penjara sehingga 20 tahun dan juga sebat jika disabitkan kesalahan.
Pendakwaan dikendalikan oleh Timbalan Pendakwa Raya, Abu Arsalna Zainal Abidin, manakala tertuduh tidak diwakili peguam.
Terdahulu, Abu Arsalna memohon satu hukuman yang setimpal kerana tertuduh melakukan kesalahan yang melibatkan kanak-kanak bawah umur.

Shahrul Azwan dalam rayuannya memohon mahkamah menetapkan hukuman yang ringan atas kesalahan yang telah dilakukannya.
Mahkamah menjatuhkan hukuman penjara lima tahun dan satu sebatan atas pertuduhan yang dihadapi Shahrul Azwan.
Mengikut fakta kes, mangsa keluar bersama tertuduh sebelum dihantar pulang oleh seorang wanita yang tidak dikenali kira-kira pukul 7.10 malam pada 11 Jun lalu.
Remaja itu memaklumkan kepada ibunya bahawa dia ditinggalkan oleh tertuduh di sebuah lorong di Paya Senang di sini.
Soal siasat polis mendapati, mangsa mengaku telah melakukan hubungan seks dengan Shahrul Azwan pada 2 Jun lalu.
Kosmo! Online sebelum ini melaporkan, seorang remaja perempuan OKU kategori masalah pembelajaran dipercayai dirogol selepas keluar bersiar-siar menaiki motosikal dengan suspek.
Semakan mendapati, suspek yang masih bujang mempunyai dua rekod kesalahan lampau berkait kes jenayah dan dadah selain positif dadah jenis methamphetamine. – KOSMO! ONLINE


Daniesh Suffian raih tempat keempat Kejohanan Gusti Lengan Asia
Oleh MOHAMMAD SHAHEMY AZMI

21 Jun 2022, 2:31 pm
PETALING JAYA – Penyanyi Daniesh Suffian berpuas hati selepas meraih tempat keempat dalam Kejohanan Gusti Lengan Asia (Asia Arm Wrestling Championships) yang diadakan di pusat beli-belah Paradigm Mall, di sini, semalam.
Penyanyi yang popular menerusi lagu Mahligai itu terpaksa akur selepas tewas kepada peserta dari India sewaktu pertandingan peringkat separuh akhir untuk penentuan kedudukan tempat ketiga bagi kategori bawah 70 kilogram.
Daniesh, 23, ketika dihubungi Kosmo! Online memberitahu, kejohanan tersebut merupakan pertandingan peringkat antarabangsa pertama yang disertai sejak bergiat aktif dalam sukan gusti lengan sekitar setahun lalu.
“Kejohanan semalam merupakan pengalaman pertama saya bertanding di peringkat antarabangsa (Asia).
“Alhamdulillah, walaupun mendapat tempat keempat, saya berpuas hati dan mengakui kehebatan peserta-peserta lain,” ujarnya.
Ujar bekas peserta program Vokal Mania kelahiran Sabah itu, dia diberi galakan oleh Persatuan Sukan Gusti Lengan Malaysia untuk bergiat aktif dalam sukan tersebut secara serius.

“Saya tidak menyangka boleh pergi sejauh ini (tempat keempat). Tapi bila berjaya sehingga ke peringkat separuh akhir sebelum tewas kepada peserta dari India.
“Insya-Allah saya akan sertai satu lagi kejohanan peringkat kebangsaan dalam masa terdekat dan berharap dapat membawa pulang kejayaan dalam pertandingan itu nanti,” katanya.
Mula berjinak-jinak dengan sukan gusti lengan sejak di bangku sekolah menengah, Daniesh berkata, sukan gusti lengan memerlukan bukan sahaja ketahanan daripada segi fizikal (lengan), bahkan juga mental untuk mengalahkan pihak lawan.
“Saya banyak diberi tunjuk ajak oleh pasukan gusti lengan Malaysia tentang teknik-teknik yang betul ketika melawan pesaing. Sukan ini juga sebenarnya seronok untuk disertai anak muda,” katanya.
Selain Malaysia, Kejohanan Gusti Lengan Asia yang berlangsung semalam itu turut disertai peserta dari Singapura, India, Vietnam, Korea dan China.
Johan dan naib johan masing-masing diraih oleh peserta dari Singapura, manakala peserta India menduduki tempat ketiga. – KOSMO! ONLINE


Bekas Penyelia Tapak dipenjara 14 hari, denda RM25,000 mengaku terima rasuah
Oleh NOR SHAFAWATI YUP

21 Jun 2022, 3:41 pm
SEREMBAN – Seorang bekas Penyelia Tapak dipenjara 14 hari dan didenda RM25,000 di Mahkamah Sesyen di sini hari ini selepas mengaku bersalah atas pertuduhan menerima rasuah sebanyak RM5,000 untuk mengesahkan kerja pembinaan struktur saliran Projek Pembangunan Kompleks Sukan Rembau, tahun lalu.
Hakim, Rushan Lutfi Mohamed menjatuhkan hukuman itu ke atas tertuduh, Mohd. Zakiuddin Ridzuan, 38, yang membuat pengakuan bersalah selepas pertuduhan dibacakan jurubahasa mahkamah.
Sekiranya gagal membayar denda tertuduh boleh dipenjara enam bulan dan hukuman penjara 14 hari bermula daripada tarikh jatuh hukum hari ini.
Mengikut pertuduhan, tertuduh yang bekerja sebagai Penyelia Tapak sebuah syarikat konsultan ketika kejadian telah secara rasuah menerima satu suapan iaitu wang tunai RM5,000 daripada seorang pengurus syarikat sub kontraktor sebagai dorongan untuk mengesahkan Request For Inspection (RFI) pembinaan struktur saliran di Projek Pembangunan Kompleks Sukan Rembau.
Kesalahan itu dilakukan di sebuah restoran makanan segera lebih kurang pukul 12 tengah hari hingga 2 petang, 15 Mac 2021.
Sehubungan itu, tertuduh didakwa mengikut Seksyen 16 (a)(A) Akta Suruhanjaya Pencengahan Rasuah Malaysia (SPRM) 2009 dan boleh dihukum di bawah Seksyen 24(1) akta yang sama.

Terdahulu dalam prosiding kes, Mohd. Zakiuddin yang tidak diwakili peguam dalam nada sebak merayu kepada mahkamah supaya dikenakan hukuman ringan dan dia menyesali perbuatannya.
“Ini merupakan kesalahan pertama dan saya menanggung seorang isteri, dua orang anak serta menjaga ibu yang sudah uzur.
“Selain itu, saya kini hanya bekerja sebagai pemandu e-hailing dan pendapatan tersebut tidak mampu menampung komitmen yang ada selepas ditamatkan kontrak kerja pada April lalu,” katanya.
Pihak pendakwaan dikendalikan Timbalan Pendakwa Raya, Mohamad Azriff Firdaus Mohamad Ali. – KOSMO! ONLINE


24 ekor kucing Adibah Noor dijaga pengurus, keluarga
Oleh ALWANI ZAFIRAH

21 Jun 2022, 3:55 pm
PETALING JAYA – Sebanyak 24 ekor kucing milik pelakon dan penyanyi terkenal, Allahyarhamah Adibah Noor kini dijaga oleh pengurus arwah serta ahli keluarganya sendiri.
Pengurusnya yang ingin dikenali sebagai Todd berkata, dia dan keluarga Allahyarhamah telah membuat keputusan untuk menjaga sendiri kesemua kucing-kucing peliharaan milik Adibah Noor tanpa menyerahkan kepada mana-mana pihak luar.
Katanya juga, tugas ini sebagai amanah yang perlu digalas olehnya selepas arwah memintanya untuk menjaga kesemua kucing tersebut sekiranya arwah tiada lagi di dunia ini.
“Ini amanah arwah kepada saya untuk jaga 24 ekor kucing miliknya, saya dan keluarga arwah sepakat untuk jaga dan pelihara bersama bagi memastikan kebajikan kesemua kucing tersebut terjaga.
“Di rumah arwah juga ada pembantu rumah yang memang ditugaskan untuk menjaga kesemua kucing-kucing tersebut sejak arwah masih ada lagi, dan kini tugas pembantu berkenaan masih diteruskan dan kakak arwah yang akan urus soal bayaran gaji seperti biasa,” kongsinya kepada Kosmo! hari ini.
Selain itu, Todd juga mengulas mengenai beberapa pihak serta persatuan yang menawar diri untuk menjaga kucing-kucing milik Adibah Noor, namun pihak keluarga menolaknya secara baik.

“Ramai yang hubungi saya dan keluarga, tawar nak jagakan kucing-kucing tersebut, tapi kami tak nak dan akan jaga sendiri.
“Lagipun, rumah saya dengan arwah dekat, satu bangunan, jadi memang tiada masalah untuk saya selalu ada dan jagakan kucing-kucing arwah,” jelasnya. – KOSMO! ONLINE


Anak lelaki Elon Musk mahu jadi mak nyah
Oleh KOSMO!

21 Jun 2022, 3:27 pm
SANTA MONICA, CALIFORNIA – Anak lelaki kepada manusia paling kaya di dunia, Elon Musk memfailkan tuntutan mahkamah bagi mengubah status jantinanya daripada lelaki kepada wanita serta menukar nama keluarganya, lapor portal berita MailOnline semalam.
Xavier Musk, 18, memfailkan tuntutan tersebut di mahkamah Santa Monica, California pada 18 April lalu.
Dia mahu dikenali sebagai Vivian Jenna Wilson iaitu menggunakan nama keluarga sebelah ibunya bagi menggantikan nama keluarga Musk.
“Saya tidak lagi menetap bersama atau mahu dikaitkan dengan bapa kandung saya dalam apa juga cara, bentuk ataupun  keadaan,” katanya.
Lelaki trangender itu turut menjelaskan bahawa dia menggunakan nama keluarga ibunya bagi menjauhkan diri daripada Musk.
Xavier bagaimanapun tidak memberi sebarang komen mengenai sekiranya dia ada menerima bantuan kewangan daripada bapanya yang mempunyai nilai kekayaan mencecah AS$213 bilion (RM936.8 bilion).

Musk pernah berkahwin dengan ibu Xavier, Justine Wilson  yang merupakan seorang penulis dari Kanada dari tahun 2000 hingga 2008.
Wanita itu melahirkan seorang anak, Nevada pada 2002 sebelum bayi berkenaan meninggal dunia. Dia kemudian melahirkan anak kembar lelaki, Xavier dan Griffin serta kembar tiga, Damian, Kai dan Saxon yang kini berusia 16 tahun.
Perbicaraan mahkamah bagi kes tersebut dijadual berlangsung Jumaat ini.
Musk telah menerima kecaman sejak beberapa bulan lalu  disebabkan beberapa komennya  yang didakwa berbaur transfobia atau bersikap negatif terhadap golongan transgender. – Agensi